Hezkuntza, Unibertsitate eta Ikerketa Sailak larrialdien arloko eskumenak hartzearen eta EAEko unibertsitatez kanpoko ikastetxe publikoetan autobabeserako planak ezartzeko jarduera-estrategiaren oinarri nagusietako bat langileen parte-hartzea da.\nEskuarki onartzen da prebentziorako politikak, epe laburrera eta luzera eraginkorra izateko, oinarrizko eta hasierako prestakuntza-aldian dauden biztanleen sektore gazteagoenentzako jarraibideak ezarri behar dituela.\nHori dela eta, eta apirilaren 28a Laneko Segurtasun eta Osasunaren Nazioarteko Eguna izanik, EAEko unibertsitatez kanpoko ikastetxe publikoek Haur Hezkuntzako, Lehen Hezkuntzako, Derrigorrezko Bigarren Hezkuntzako, Batxilergoko, Lanbide Heziketako, Ikasleen Hezkuntzako (IHI) eta Kontserbatorioetako ikasleekin ikastetxeetako larrialdi kolektiboekin eta ebakuazioarekin, eta hauen zergatiarekin loturiko jarduerak egin ahal izatea proposatu da.\nHorregatik, Euskal Autonomia Erkidegoko Ogasun Nagusiaren Antolarauei buruzko Legearen testu bateginak, Euskal Autonomia Erkidegoko Administrazio Publikoaren diru-laguntzak arautzen dituen azaroaren 11ko 1/1997 Legegintzako Dekretuaren bidez onetsitakoak, VI. tituluan jasotako xedapenekin eta aplikazio orokorreko gainerako xedapenekin bat etorriz, eta Administrazio eta Zerbitzuen sailburuordeak hala proposatuta, honakoa\n1. artikulua.- Helburua eta finantzaketa.\n1.1.- Agindu honen helburua Larrialdi Kolektibo eta Ebakuazioaren gaineko II. eskola-lehiaketa deitzea da, gerta daitezkeen larrialdi kolektibo eta ikastetxeetako ebakuazio motekin erlazionaturiko lanak gauzatzeko.\n1.2.- Agindu honetan adierazitako sariak finantzatzeko zenbatekoa, guztira, 35.000 eurokoa izango da, Euskal Autonomia Erkidegoko 2009ko Aurrekontu Orokorren kontura.\n2. artikulua.- Parte-hartzaileak.\n2.1.- Agindu honetan adierazten den lehiaketan, bakarka edo taldean (gehienez 5 ikasle) parte hartu ahal izango dute EAEko unibertsitatez kanpoko ikastetxe publikoetan 2008-2009 ikasturtean matrikulatutako ikasle guztiek.\n2.2.- Hezkuntza-mailen arabera ondoko 7 kategoria hauek ezarri dituzte:\nikasleak Informazio gehiago:\nA Haur Hezkuntza II. eranskina\nB Lehen Hezkuntza III. eranskina\nC Bigarren Hezkuntza IV. eranskina\nD Batxilergoa V. eranskina\nE Lanbide Heziketa VI. eranskina\nF Ikasleen Hezkuntza Iraunkorra VII. eranskina\nG Kontserbatorioa VIII. eranskina\n3. artikulua.- Lanak.\n3.1.- Lehiaketan aurkeztuko diren lanak argitaragabeak izango dira eta bertan landutako gaia -kategoria bakoitzaren arabera- ikastetxeetako ebakuazioarekin eta kategoria bakoitzaren eranskinean zehazten diren zergatiekin erlazionatuta egongo da.\n3.2.- Lan horien formatua, ezaugarriak eta balorazio-irizpideak aipatutako eranskinetan daude.\n4. artikulua.- Lanen aurkezpena.\n4.1.- Lanaren atzeko aldean lanaren izenburua adieraziko da. Lan bakoitzarekin batera gutun-azal itxia ekarriko da, kanpoko aldean, aurkeztutako lanaren izenburua eta zein kategoriara aurkezten den idatziak dituela.\nBarruan, I. eranskina osatua sartuko da. Baliogabetzat hartuko dira beharrezko identifikazio-datuak ematen ez dituzten lanak.\n4.2.- Lanak, gutun-azal itxia eta agindu honen I. eranskina -ikastetxeko zuzendariak behar bezala beteta-, eta Larrialdiei eta ebakuazioari buruzko II. lehiaketa goiburua dutela, honako honi bidaliko dizkiote: Eusko Jaurlaritzako Hezkuntza Saileko Laneko Arriskuak Prebenitzeko Zerbitzuko arduradunari (Lakua II. Donostia kalea, 1.- 01010 Vitoria-Gasteiz), Lurralde Ordezkaritzetako erregistroan aurkeztuko dituzte, edo Herri Administrazioen Araubide Juridikoari eta Administrazio Prozedura Erkideari buruzko azaroaren 26ko 30/1992 Legearen 38.4 artikuluan aurreikusitako prozeduretakoren bat erabiliko dute bidaltzeko.\n4.3.- Lanak aurkezteko epea 2009ko apirilaren 28an amaituko da, Laneko Segurtasun eta Osasunaren Nazioarteko Egunean.\n5. artikulua.- Sariak.\n5.1.- Bi sari emango dituzte: ezarritako kategoria bakoitzeko 1.ari eta 2.ari emango dizkiete sariak honako ezaugarriekin:\na) Lehenengo sariak: gehienez 900 euroko balioa duten opariak.\nb) Bigarren sariak: gehienez 700 euroko balioa duten opariak.\n5.2.- Sariak lan bakoitzeko emango dira, lana egiten parte hartu duen ikasle-kopurua kontuan izan gabe.\n5.3.- Era berean, saritu dituzten lanak bideratu dituzten irakasleei, gehienez 800 euroko balioa duen ordenagailu eramangarri bana emango diete. Irakasle batek ezingo du sari bat baino gehiago eskuratu.\n5.4.- Badago saria eman gabe uzterik edo hainbat lanen artean banatzerik ere; horrek ez du, ordea, zertan aldatu sariaren zenbateko osoa.\n5.5.- Agindu honetan aurreikusitako sariak ezin izango zaizkie eman Gizonen eta Emakumeen berdintasunari buruzko otsailaren 18ko 4/2005 Legeak aldatutako Euskal Autonomia Erkidegoko Ogasun Nagusiaren antolarauei buruzko legearen testu bateginaren 50.5 artikuluan xedatutako auzietakoren baten pean daudenei.\n6. artikulua.- Balorazio-irizpideak.\nLanak aukeratzeko balorazio-irizpideak kategoria bakoitzari dagozkion eranskinetan zehazten dira.\n7. artikulua.- Balorazio-batzordea.\nAurkeztutako lanak ebaluatzeko Balorazio-batzordea eratuko da. Honako hauek osatuko dute batzorde hori:\n- Laneko Arriskuak Prebenitzeko Zerbitzuko arduradunak, batzordeburu gisa jardungo du.\n- Laneko Arriskuak Prebenitzeko Zerbitzuko bi teknikarik, Zerbitzuak berak hautatutakoak.\n- Idazkari-lanetan, Laneko Arriskuak Prebenitzeko Zerbitzuko arduradunak aukeratutako teknikari bat arituko da; hala ere, aholkulari-lanetan bi teknikari egon daitezke: larrialdi-gaietan esperientzia duen teknikari bat, eta behar den kasuetan, eskatutako formatuarekin (musika, argazkigintza, eta abar) lotutako beste teknikari bat.\n8. artikulua.- Ebazpena.\nAdministrazio eta Zerbitzuen sailburuordeak, Balorazio Batzordearen proposamenez, agindu honi dagozkion sarien ebazpena eta EHAAn argitara emango du, argitaratu eta hurrengo sei hilabeteetan. Aipatutako ebazpena, era berean, aurreko epe berberean banan-banan interesdunei jakinaraziko zaie.\nAipatutako epean ebazpenik ez bada argitaratzen edo jakinarazten, interesdunek ondoriozta lezakete beren lanak ez direla sarituak izan.\nAipatutako ebazpenaren aurka gora jotzeko errekurtsoa aurkeztu ahal izango zaio Hezkuntza, Unibertsitate eta Ikerketa sailburuari hilabeteko epean, ebazpena EHAAn argitaratzen den egunaren biharamunetik zenbatzen hasita.\n9. artikulua.- Lanak erabiltzea eta itzultzea.\n9.1.- Lehiaketa honetan parte-hartzeak berekin dakar Euskal Autonomia Erkidegoko Administrazioari eta bere autonomia-erakundeei lanen erreprodukzio-eskubideak doan lagatzea. Jabetza eta lanen autoretzari atxikitako gainerako eskubideak egileen esku egongo dira.\n9.2.- Lanak haiei itzultzea nahi duten parte-hartzaileek, eskabidea idatziz egingo dute ebazpenetik bi hilabeteko epean.\n10. artikulua.- Bateragarritasuna.\nAgindu honetan aurreikusitako sariak, helburu berberarekin beste edozein erakunde publiko zein pribatuk dei ditzakeen sariekin bateragarriak izango dira.\n11. artikulua.- Onuradunen betebeharrak.\nAgindu honetan adierazitako sarien irabazleek, edozein kasutan, honako obligazio hauek bete beharko dituzte:\na) Emandako saria onartzea. Era honetan, hamabost eguneko epean, ebazpenaren berri eman eta hurrengo egunetik zenbatzen hasita, ez bada berariaz uko egiten, saria onartu dela ulertuko da.\nb) Kontrol Ekonomikoko Bulegoari eta Herri Kontuen Euskal Epaitegiari deialdi honen ondorioz jasotako sariei buruz beren funtzioak betetzeagatik eskatzen zaien informazioa ematea.\n12. artikulua.- Ez-betetzeak.\nSaria ematea eragin duten baldintzak ez betetzea gertatzen dela egiaztatzeak, jasotako diru-kopurua eta dagozkion legezko interesak Euskal Autonomia Erkidegoko Diruzaintza Nagusiari itzultzeko beharra ekarriko du. Hori guztia, Euskal Autonomia Erkidegoko Ogasun Nagusiaren antolarauei buruzko Legearen testu bategina onesten duen azaroaren 11ko 1/1997 Legegintzako Dekretuaren eta bertan ezarritako zehaztapen eta abenduaren 17ko 698/1991 Dekretuaren arabera.\n13. artikulua.- Kudeaketa-organoa.\nDeialdi honetan aurreikusitako sarien kudeaketa-lanak egitea Administrazio eta Zerbitzuen Sailburuordetzari dagokio.\n14. artikulua.- Sariak ematea.\nSariak banatzeko ekitaldia 2009ko ekainaren 4an egingo da, Lakua II-ko ekitaldi-aretoan, goizeko 11:00etan.\nLehenengoa.- Euskal Autonomia Erkidegoko Aurrekontu Orokorren kontura egiten diren gastu-espedienteen aurretiko izapidetzea araupetzen duen Ogasun eta Herri Administrazio Sailaren 2007ko apirilaren 26ko Aginduaren ondorioetarako, agindu honetako diru-laguntzak emateko garaian, Euskal Autonomia Erkidegoaren 2009ko aurrekontu orokorretan kreditu egoki eta nahikoa egon beharko da.\nBigarrena.- Izaera Pertsonaleko Datuen Babeserako Lege Organikoak xedatutakoa berez, agindu honetako lehiaketan parte hartzeak interesdunaren baimena ematea dakar bere datuak Hezkuntza, Unibertsitate eta Ikerketa Sailaren fitxategi informatizatuetan sartzeko. Aipatutako legean aurreikusitako sartze-, zuzenketa-,ezeztapen- eta oposizio-eskubideak Administrazio eta Zerbitzuen Sailburuordetzaren aurrean gauzatu ahal izango dira.\nHalaber, deialdi honetan parte hartu dutenek fitxategian dauden datu pertsonalak Euskal Autonomia Erkidegoko beste herri-administrazioei uzteko baimena ematen dute—deialdi honen xede bererako bakarrik—eta, Administrazio eta Zerbitzu Sailburuordetzari baimena ematen diote, beste erakunde publiko batzuetan, aurkeztutako dokumentuen benetakotasuna egiaztatzeko.\nLehenengoa.- Prozedura alorrean agindu honek aurreikusitako guztian, Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legea aplikatuko da.\nBigarrena.- Administrazio-bidea agortzen duen agindu honen aurka berraztertzeko errekurtsoa aurkeztu ahal izango zaio Hezkuntza, Unibertsitate eta Ikerketa sailburuari hilabeteko epean, EHAAn argitaratzen den egunaren biharamunetik zenbatzen hasita, edo administrazioarekiko auzi-errekurtsoa Euskal Autonomia Erkidegoko Auzitegi Nagusiko Administrazioarekiko Auzietako Salan bi hilabeteko epean, aipatutako EHAAn argitaratu eta biharamunetik zenbatzen hasita.\nHirugarrena.- Agindu honek EHAAn argitaratu eta hurrengo egunean izango ditu ondorioak.\nLaugarrena.- Agindu hau ezartzeko behar diren argibideak eman ahal izango ditu Administrazio eta Zerbitzuen Sailburuordetzak.\nVitoria-Gasteiz, 2008ko abenduaren 2a.\nA KATEGORIA - HAUR HEZKUNTZA\nGaia: ikastetxeetako ikasgeletan sutea eragin dezaketen zergatiak eta ikasgelen ebakuazioa.\nFormatua: gehienez 60 X 45 cm-ko neurriko kartela. Teknika librea. Marrazkiak orriaren alde bakarrean aurkeztuko dituzte, eta atzealdean material gogor bat itsatsiko diete erakusketa errazteko.\na) Sutea sortzeko zergatiak eta ikasgela ebakuatzeko simulakroan nola jardun behar den adieraztea. Informazio gehiago: http://www.hezkuntza.ejgv.euskadi.net/r43-sprlcont/es/contenidos/informaci on/emergencias/es_sprl/indice.html. 0 eta 10 puntu arteko puntuazioa emango da.\nb) Larrialdi-seinaleen aipamena. 0 eta 10 puntu arteko puntuazioa emango da.\nc) Jarrera solidarioa. 0 eta 10 puntu arteko puntuazioa emango da.\nd) Kalitate artistikoa eta originaltasuna. 0 eta 30 puntu arteko puntuazioa emango da.\nB KATEGORIA - LEHEN HEZKUNTZA\nGaia: ikastetxeetako sukaldean eta jangelan sutea eragin dezaketen zergatiak eta leku horien ebakuazioa.\nFormatua: gehienez 60 X 45 cm-ko neurriko kartela. Teknika librea. Marrazkiak orriaren alde bakarrean aurkeztuko dituzte, eta atzealdean material gogor bat itsatsiko diete erakusketa errazteko. Parte-hartzaile bakoitzak lan bakarra aurkeztu ahal izango du.\na) Sutea sortzeko zergatiak eta ebakuazio-simulakroan nola jardun behar den adieraztea. 0 eta 10 puntu arteko puntuazioa emango da.\nC KATEGORIA - BIGARREN HEZKUNTZA\nGaia: ebakuazioa ikastetxetan.\nFormatua: logotipoa, ikastetxetan eman daitekeen edozein larrialdi-motak eragindako ebakuazioko simulakro-ariketa erakutsiko duen irudiz eta slogan batez osatutako seinalea.\nLehiakide bakoitzak gehienez hiru logotipo (irudia eta slogana) aurkeztu ahal izango baditu ere, finalean lan bakar bat baino ezingo du izan.\nBazterrean utziko dituzte konnotazio erasokorrak dituzten edo gizartearen sentsibilitatea kaltetuko duten lanak.\nLogotipoa euskarri zurrun batean muntatu behar da. Euskarri horren neurriak hauek izango dira: 30 X 30 cm.\nSloganak gehienez 5 hitz izango ditu (elebiduna: euskaraz eta gaztelaniaz).\nLanarekin batera memoria laburra aurkeztu beharko dute ikasleek. Memoria horrek gehienez orrialde bat izango du, eta bertan slogana eta logotipoa zergatik aukeratu dituzten adierazi beharko dute.\na) Emaitza deialdiaren helburura egokitzea: ikastetxeetan ebakuazio-simulakroa irudikatzea. 0 eta 10 puntu arteko puntuazioa emango da.\nb) Kalitate artistikoa eta originaltasuna: sinplea, gogoratzeko erraza, interesa eragin behar du, kopiatzeko erraza... 0 eta 20 puntu arteko puntuazioa emango da.\nc) Lanaren elaborazio teknikoa. 0 eta 10 puntu arteko puntuazioa emango da.\nD KATEGORIA - BATXILERGOA\nGaia: laborategietan sutea eragin dezaketen zergatiak eta laborategien ebakuazioa. Adibideak:\n- Sutze-iturriak: sugarra duten tresnak, Bunsen metxeroak, bainu beroak eta berotzeko bestelako gailuak, berogailuak, gasezko botilak...\n- Prozedura arriskutsuak laborategiko praktiketan.\n- Produktu kimiko sukoiak biltegiratzea eta manipulatzea.\nFormatua: deialdiaren gaiarekin loturiko istorio osoa irudikatuko duen komikia. Komikiko pertsonaiak originalak, egileek asmatuak eta argitaragabeak izango dira.\nEgile bakoitzak gehienez bi lan aurkeztu ahal izango baditu ere, finalean lan bakar bat baino ezingo du izan.\nBazterrean utziko dira konnotazio erasokorrak dituzten edo gizartearen sentsibilitatea kaltetzen duten lanak.\nLanek gehienez lau orrialde izango dituzte, eta orrialde-zenbakiak argi adierazita, koloretan edo zuri-beltzean, edozein teknika erabilita eta DIN-A4 neurrian aurkeztuko dituzte. Testurik agertzen bada, euskaraz edo gaztelaniaz.\nObra originala aurkeztu behar dute (ez dira kopiak onartuko). Marrazkiak orriaren alde bakarrean eta paper gogorrean aurkeztuko dituzte, lanaren erakusketa errazteko.\na) Emaitza deialdiaren helburura egokitzea: laborategietan sutea eragin dezaketen zergatiak eta laborategien ebakuazioa. 0 eta 10 puntu arteko puntuazioa emango da.\nb) Segurtasun-fitxak, piktogramak, larrialdiko seinaleak aipatzea, eta ebakuazio-simulakroan nola jardun behar den adieraztea. 0 eta 10 puntu arteko puntuazioa emango da.\nc) Kalitate artistikoa eta originaltasuna. 0 eta 30 puntu arteko puntuazioa emango da.\nd) Lanaren elaborazio teknikoa. 0 eta 10 puntu arteko puntuazioa emango da.\nE KATEGORIA - LANBIDE HEZIKETA\nGaia: lantegietan sutea eragin dezaketen zergatiak eta lantegien ebakuazioa. Kausa posibleak:\n- Sutze-iturriak: laneko ekipo desegokiak, sugarra duten tresnak, arrazoi elektrikoak, gasezko botilak, makinen prebentziorako mantentze-lanak egin gabe egotea...\n- Prozedura arriskutsuak lantegiko praktiketan.\n- Ordena eta garbiketa desegokiak, hondakinak eta erabiltzen ez diren materialak metatzea.\n- Erregarriak, substantzia kimiko sukoiak biltegiratzea, manipulatzea: pinturak, bernizak, disolbatzaileak...\nFormatua: deialdiaren gaia irudikatuko duten 1, 2 edo 3 argazkiz osatutako lana. DIN-A4 neurria. Argazkiak digitalki landuak egon daitezke.\nLanak euskarri gogor bati itsatsiak aurkeztuko dituzte erakusketa errazteko. Gainera, formatu digitalean -jpg formatua- ere aurkeztu behar dituzte CD batean grabatuta.\na) Emaitza deialdiaren helburura egokitzea: lantegitan sutea eragin dezaketen zergatiak eta lantegien ebakuazioa. 0 eta 10 puntu arteko puntuazioa emango da.\nb) Segurtasun-fitxak, piktogramak eta larrialdiko seinaleak aipatzea, eta ebakuazio-simulakroan nola jardun behar den adieraztea. 0 eta 10 puntu arteko puntuazioa emango da.\nF KATEGORIA - IKASLEEN HEZKUNTZA IRAUNKORRA (IHI)\nGaia: ikastetxeen ebakuazioa eragin dezaketen zergatiak. Gerta daitezkeen larrialdien adibideak:\n- Erabiltzen ez diren materialak metatzeagatik sutea galdaretan, arrazoi elektrikoen ondorioz sutea ordenagailu-gelan, berogailuek eragindako sutea...\n- Ikastetxearen ingurutik igarotzen den ibaiak gainezka egin ondoren uholdeak gertatzea.\n- Ikastetxearen inguruko industrietan ihes toxikoa egotea.\nFormatua: deialdiaren gaiarekin lotutako irudimeneko edo benetako gertakarien kontaketa laburra edo ipuina.\nLanek gehienez 1.000 karaktere izango dituzte (3 orrialde). Ale bat inprimatua igorri behar dute, orrialdeak zenbatuta, 12 tamainako Arial letrarekin, Microsoft Word testu-prozesadorean egina, espazio eta erdiko tartearekin, orriaren alde batean bakarrik idatzia, eta ezkerraldean grapaz josia, euskaraz edo gaztelaniaz.\nPaperezko alearekin batera CD euskarri informatikoan lanaren kopia bat aurkeztu behar da.\na) Emaitza deialdiaren helburura egokitzea: ikastetxeen ebakuazioa eragin dezaketen zergatiak. 0 eta 10 puntu arteko puntuazioa emango da.\nG KATEGORIA - KONTSERBATORIOAK\nGaia: ebakuatzeko zergatia eragin duen larrialdia edozein izanda, ikastetxe bat ebakuatzeko alerta-deia.\nFormatua: gehienez 3 minutu iraungo duen edozein motatako soinu-zati bat konposatzea.\nSoinu-zati hori instrumentu tradizionalekin eta/edo elektroakustikoekin egin ahal izango dute. Originala, argitaragabekoa eta deialdi honetarako espresuki sortutako lana izan behar du.\nEmaitzaren grabaketa CD audio (44.1 khz eta 16 bit) batean aurkeztu behar da.\nGrabaketarekin batera egindako lana azaltzeko memoria laburra (partitura, erabilitako baliabideak...) aurkeztu behar da.\na) Emaitza deialdiaren helburura egokitzea: ikastetxeetan ebakuatzeko alerta-deia ezartzea. 0 eta 20 puntu arteko puntuazioa emango da.\nb) Kalitate artistikoa eta originaltasuna. 0 eta 30 puntu arteko puntuazioa emango da.\nc) Azalpen-memoriaren balorazioa. 0 eta 10 puntu arteko puntuazioa emango da.


Asteroko kronikie: 2009/07\nValdició herrira goaz (Kantabria), Albertville-ko frantzes lagunekin leize hau exploratzera. Lezia arraroa areartean zabalduta oso gatz egiten jaku aurreratzea. Azkenean 200 m. tara goazenean utzi egiten dogu explorazioa. Hurrengo arte Patrick, Sandrine eta Guy lagunak.\negilea: ADES / ordua 11:49:00 No hay comentarios:\nEtiketak: caf, Cantabria, damocles, valdicio\n09-VII-24: Bikain eta Oier.\nIS-26-ra bueltau gara, desobstrukziñuakin segitzeko. Lehelengo, lezian alderdi baten saiatu gara, kolada estalaktitikuan, haize korrientiari jarraittuta, 2 bat metroko sakonerara allegauta. Desobstrukziñua erreza bada be (0,5 – 5 kg arteko harrixak), arazo nagusixa hondakiñak nun ipintzia da. Lezia estuegixa da, eta paretak eraikitzia konplikaua, oiñarri finkorik ez dakelako. Arriskua gero eta haundixagua zanez laga egin dogu, ordu bi pasauta. Kuriosidade modura, bloke artian ugaratxo bat agertu jaku. Kanpora giñoiazela, Bikaiñek beste saiakera bat egin dau, horma guztia derrumbau eta bestekaldian (horma garbixa, ur jarixo txikixakin). Gure harridurarako, korrientia indartsuagua zan hamen, eta bloke haundixaguak agertu dira, euren artian zulo haundixaguekin. Barriro hasi gara, harrixak contrafuerte modura antolatuta, eta nahiz eta sakonago allegau garan (4 bat metro), harri haundi bat jaso ezinda geratu gara zuluan estuasunangaittik, eta Abittaga / IS-26 topografixa kruzaua kontsultatzia pentsau dogu jarraittu aurretik (lan haundi hori hartzia merezi daben ikusteko). Eta ahaztu aurretik: bestekaldian biharrian genbixala, beste ugaratxo bat agertu da (ez dakigu lehengo bera, ala bigarren bat).\nEtiketak: IS-26, ispaster\n09-VII-23: Gotzon, Bikain, Urtza, Idoia eta Oier (Ane eta Niko, begira).\nEreñoko kanteran, eskalada artifizialan ikastarua. Neri buruz, teorikoki pauso guztiak ikasi ditttudazen arren, zulo baten praktikan jartzia falta jata. Eta Bikain, Urtzak eta Idoiak be biharko dabe beste saio batzu prozedimentua ondo fijatzeko buruan.\nGoikoetxe eta Trakamalleko kobetan (Busturia-Amoroto)\nAste honetan egin doguzen ekimenak:\n1. Goikoetxeko koban (Busturia). Oin dala hille pare bat koba honen esploraziñua amaittutzat emon bagenduan be, gauzak ondo egin bihar dira eta topografia eta neurketa lanak egitten ibilli gara sifoi bixen arteko galerixetan.\n2. Trakamalleko koban (Amoroto). Neguko denporaldi osuan bertatik pasatu barik, barriro heldu detsagu Amorotoko erreka misteriotsuan exploraziñuari. Oinguan, pendiente genkazen leku altu bi begiratzen hasi gara, eskalada artifizialan bittartez.\negilea: ADES / ordua 20:46:00 No hay comentarios:\nEtiketak: amoroto, apraiz, busturia, Trakamañe\nEgixe esan, Oierrek idatzi dabenaz nahiku exan zeinkela pentsaten dot, baine tire, ohitturi danez eindako danan errepaso (arine bada be) bat hamen etti, hamen;\nHasierako zatixe.........nahiko argi geratu de ezta?? peni berorren argazkirik ez atati, neuk datten batek ikusten dabenin............jejeje!!\nBidoi potolo nazkagarri bat sartu dou Urtzak eta bixok, gexa hortik behintzat sartuko ez douena (ez, ezta?) eta azkanin pesak bakarrik etteko. exan be "apresion" sartu douz gero aldatzeko buzuk eta kriston komerixak pasa eta gero, dzaust! irai eta dana urez bete. Lengo pisu nahiko ez eta 10 bat kiloaz hango putakexetatik pasa bir. Momento batzutan meandro baten bi petate atzin eta aurrekuk lagatako bat eta bidoi kristuau ezin mobidute. Hantxe bota douz izerdixak. Eta dana gero bustitxe jantzi bir exateko.kaguenzotz!\nEskaladi etteko lekure aia gaz (4/5) eta falta zanan petatik behintzat notizi onak emon dozkuz. eskerrak beran bokadilo eta mantiai, batez be manti, erropa garbi eta sikuk (baten bat eskerrak beste bidoi batzutan jun dizen) bertan laga ahal exan douzelako eta zelako ondo aldatu eta lihorrak sentiuti.\n20bat metroko eskalada artifiziala ein dabe Gotzonek eta Oskarrek, bixan artin, harri bonbardeo batzuk tarteko, bañe alperrik, ez da agertu iñongo argi izpirik (eta galerixan bat topati baino nahixa genun kaleako irteeran bat topa exan baleu). Bittartin beste bixok denbori ein, matexalak eta teknikak ikusi (eta ikasi?) eta argazki kamariaz jolastu, zeoze ondo ata nahixan bañe.......ia baten bat hamen ikusteko aukeraik dakauen........geure lelengo argazkixak diz eta!!\nAmattu danin, iseitte lagata euazen erropa bustixak batu (bakarren bat jantzi be bai), zeoze jan-edan eta martxa!! kanporutz. hurrengo bateako beste eskalada bat da gaurkuaz peata.\nEgixe esan harrittute geratu naz zelako arin urten douen kanpoa. zeinek esango eztan niri lelengo bidar pizti hau ezagutu nebanin, hainbesteko..................emongo ebanik.\nKotxe ingurure aia eta zuzenin erreka euazen matexal eta arropa danak ondo ondo garbitzea. baten batek argazkiren batzuk be ata dotxuz bañe igual hamen ezin leikez danak ipini.jejeje.\negilea: ADES / ordua 20:28:00 No hay comentarios:\nBerriz goaz Gandarara. Orain 12 orduko explorazioa egiten dogu galeria saila baten. Azkenean utzi behar dogu leku estu haiek, ahin eta haizea egon indartsuz. Datorren jenerazioentzat. Gandarako explorazioa segitzen du beste leku batzutatik.\negilea: ADES / ordua 11:14:00 No hay comentarios:\nMarkiña-Aulestia, Arratia, Busturia eta Kortezubiko kobetan\nArgazkiak.org | PF-13 © cc-by-sa: ades\nUdako eguzkixak beti emoten desku aktibidaderako gogua eta ekimenak\nugarixaguak izaten dira ADES espeleologia taldian:\n- Astelehenian, prospekziñuan jardun dogu Bedartzandi mendixan\n(Markiña-Aulestia), leza barri bat lokalizauta.\n- Zapatuan, GAES espeleologia taldekuei laguntzen egon gara Itxinan\n(Arratia), ITX-200 lezako esploraziño biharretan.\n- Domekan, elkarlan hirukoitza: Agiri elkarteko arkeologuak eta ADES eta\nGAES-eko espeleologuak. Goizian, PF-13 koban (Busturia) egon gara hango\narrastuen lagiñak hartzen eta Malloku errekako sifoiak urazpittik\npasatzen. Arratsaldian barriz, Santimamiñen egon gara (Kortezubi)\narkeologuei "brikolaje" biharretan laguntzen (indusketa-lurra babesteko\nBetiko moduan, gogoratu gure txangoak edonori zabalik dagozela. Interesa\ndakanak, nahikua dau gurekin harremanetan jartzia.\nEtiketak: aulestia, bedartzandi, busturia, espeleobuceo, gaes, itx-200, itxina, kortezubi, markina, pf-13, santimamiñe


PANTERES GROGUES | erritarrak | GAUR8 - mila leiho zabalik\nNagore Belastegi Martin\nAniztasun sexuala gizartearen txoko guztietara iristen dela onartuagatik, kirola bezalako esparruetan ez da oraindik ere naturaltasun osoz bizi. Badaude kirol maskulinizatuak eta badaude kirol feminizatuak. Estereotipoek, baina, ez dute beti errealitatearekin bat egiten. Panteres Grogues kirol eta kultur kluba hori aldarrikatzeko sortu zen Bartzelonan.\n«Futbolean aritzen diren gizon gayak eta igeriketa sinkronizatua egiten duten heteroak badaudela» erakutsi nahi diote gizarteari, estereotipoekin behin betiko hausteko\n«Oso izaera eta kultura ezberdinetako jendea kirol baten inguruan elkarlanean ikusteak poza ematen dit!», nabarmendu du Bartzelonako klubean arraunean aritzen den Beñat Oleak\nPanteres Grogues kluba 1994ean sortu zen Bartzelonan, Rudy izeneko mutil baten ekimenez. Bera lagun gay eta lesbianekin hondartzako boleibolean aritzen zen. Mutil homosexualez osatutako Alemaniako boleibol talde batek oparitutako baloi hori batekin jokatzen zuten, eta horrela sortu zitzaien ideia: LGTBI kolektiboko eta haiek babesten dituztenentzako kirol klub bat sortzea. Panteres Grogues jarri zioten izena, alegia, “pantera horiak”. Egun LGTBI+ bezala federatutako Europako lehendabiziko klubetariko bat da. 2018ko hasierako azken zenbaketaren arabera, 1.139 kidek osatzen dute egun kluba, 824 gizonek eta 315 emakumek, dozenaka ekintza eta kirolen artean banatzen direnak.\nKlubean, genero eta sexualitate aniztasunaz gain, jatorri askotako pertsonak ere badaude, tartean euskaldunak. Jon Domingez Irungoa da eta 32 urte ditu. Bartzelonara orain dela bi urte heldu zen, «ipurtarin» bat delako eta probatzearren. Bada, egun, klubeko koordinatzaileetako bat da. «Panteres Groguesen helburua errespetu eta askatasun espazio bat sortzea da, non guztiek gustuko duten kirola edo ekintza kulturala praktika dezaketen askatasun osoz, inolako presiorik edo taburik gabe», azaldu du. Bere kasuan, arraunean aritzen da. «Betidanik izan dut arraunagatik jakin mina, txikitatik gustatu izan zaizkit estropadak».\nKlubean nahi duenak eman dezake izena. Urteko kuota 40 eurokoa da, gastuak estaltzeko. Izan ere, irabazi asmorik ez dute. Koordinatzaileak zein zuzendaritzako kideak boluntarioak dira. Klubak nahi duena da gizarteari erakustea inor baztertzen ez duen kirol eredu bat posible dela. Kirola homosexualitatea arrunt bilakatzeko tresna gisa erabiltzen du, eta, horretarako, inolako bazterketarik gabeko kirol aktibitateak sustatzen ditu, oinarrian errespetua eta tolerantzia izanik.\n«Kirola ikusezintasun, tabu eta beldurrez beteriko arloa da. Ia ez da kirolari profesional homosexualik ezagutzen. Askok babesleak galtzeko beldurra dute. Horregatik, armairutik ateratzera ausartzen direnak kirola utzita dutenean edo uzteko zorian daudenean egiten dute, eta orduan jada ez dute halako ikusgarritasunik. Gainera, hipotetikoki kirolari bat homosexuala dela iradokitzen denean, mespretxuz egiten da, eta horrek ez dio kirolari soilik eragiten. Izan ere, haur eta gazteek kirolean homosexualik egon ezin den ideia jasotzen dute, eta, egotekotan, txantxetarako arrazoi dela, eta, hortaz, ezkutatu beharreko zerbait», nabarmendu du irundarrak.\nHorregatik uste dute garrantzitsua dela erakustea kirolak eta sexualitateak ez inolako zerikusirik elkarren artean, sexualitateak ez diola eragiten errendimenduari. «Gizarteari erakutsi behar zaio futbolean aritzen diren gizon gayak eta igeriketa sinkronizatua egiten duten heteroak badaudela; emakume heteroek errugbian jokatzen dutela, eta lesbianek ere saltsa dantzatzen dutela».\nKlubaren baitan 24 kirol eta kultura diziplina desberdin daude: saskibaloia, txirrindularitza, dantza, abesbatza, crossfita, eskia, futbola, igeriketa, igeriketa sinkronizatua, padela, pilatesa, ping-ponga, arrauna, errugbia, korrika, salsa, xendazaletasuna, squasha, tai txia eta meditazioa, antzerkia, tenisa, pistako boleibola, hondartzako boleibola eta yoga.\nDomingez koordinatzailea izateaz gain, arraun taldeko kidea ere bada. «Taldeko kirol bat egiteko gogoa nuen eta aire librean egin ahal izatearen ideiak erakarri ninduen», azaldu du. «Oso giro ona dugu. Bakoitzak bere motibazioak eta erronkak ditu, baina desberdintasun horiek ez gaituzte banatzen», nabarmendu du.\nEra berean, Domingezek azpimarratu du gainontzeko arraun taldeekin ez dutela inolako arazo homofoborik izan. «Estropadetan parte hartzen dugunean gainontzeko taldeek errespetu eta maitasun handiz tratatzen gaituzte». Tamalez, ez da klubeko talde guztiekin berdina gertatzen: gizonezkoen futbol taldeak irain larriak jaso izan ditu. Pentsa, talde bat Ligatik ere kanporatu zuten Panteres Grogues klubeko taldearekin izandako jarreragatik.\nArraun taldea mistoa da, gizonek eta emakumeek osatutakoa, homosexualak zein heterosexualak. Arraun taldearen baitan traineru desberdinak dituzte, eta horietako batean aritzen da Beñat Olea 30 urteko legazpiarra. Bere kasuan, euren taldetxoan denak dira gizon homosexualak, baita entrenatzailea bera ere.\nOlea ilustratzailea da, eta, Bilbon urte batzuk eman ostean, Bartzelonara jo zuen duela bi urte lan aukera gehiago topatuko zituelakoan. Eta hala izan da. Bertan lan egonkor bat topatu du, baina baita lagun kuadrilla aparta ere: arrauneko lagunak. «Denbora luzea neraman kirol berri bat probatzeko gogoz. Bartzelonara iritsi berri nintzela, lagun batek Panteres Groguesi buruz hitz egin zidan eta jende berria ezagutzeko aukera eder bat izan zitekeela iruditu zitzaidan. Klubean arraunketa taldea sortzear zegoen momentu horretan eta denok zerotik hastea are interesgarriago iruditu zitzaidan jada sortuta zegoen talde batean sartzea baino», kontatu du.\nTaldeko giroa «ezin hobea» dela ziurtatu du Oleak. Taldea sortu zenean 11 lagun bildu ziren, eta gaur egun dagoeneko 50 baino gehiago dira arraunlariak. «Oso izaera eta kultura ezberdinetako jendea kirol baten inguruan elkarlanean ikusteak poza ematen dit!», azpimarratu du legazpiarrak.\nKlubaren filosofiari jarraituz, arraunlariak beraiek arduratzen dira antolakuntzaz. «Bakoitza hobekien egiten dakien hori eskaintzen saiatzen da: diruzaintzan, komunikazioan, sare sozialen kudeaketan... Ni neu janzkeren diseinuaz arduratu nintzen», gaineratu du.\nKirolari bakoitzak interes desberdinak ditu arraunean jarrita. Hala, batzuk jendea ezagutu eta egunerokotasunetik irteteko joaten badira ere, aisialdi huts gisa, beste batzuek lehiaketetan parte hartzeko intentzioa dute. «Gure lehendabiziko pausoak beste arraun talde bati atxikita eman genituen. Taldea handitzen hasi zenean, baina, gure kasa aritzea erabaki genuen eta ordutik bi arraunketa motetan espezializatu gara: euskal traineruekin pareka daitekeen llagut katalana eta aulki mugikorra», azaldu du.\nLlagut katalanean lemazaina eta zortzi arraunlari sartzen dira, launa alde bakoitzean. Jarlekua finkoa da, eta, beraz, indarra enborrarekin egiten da, abdominalak sendotuz. «Arraunketa bortitzagoa dela esango nuke. Hori bai, talde baten parte sentitzen zara, kideez inguratuta aritzen baitzara», nabarmendu du legazpiarrak. Aulki mugikorrean, berriz, duela gutxi hasi ziren arraunean eta jada hainbat lehiaketa dituzte begiz jota: «Indartsu hasi gara entrenamenduetan. Astearteetan, ostiraletan, larunbatetan eta igandeetan aritzen gara, bai itsasoan eta baita gimnasioan ere. Modalitate honetako lehiaketa gehienak Estatu frantsesean antolatzen dira eta martxoak 25an Toulonera goaz gure lehen proba jokatzera. Horretarako ondo prestatu beharra daukagu, dieta, entrenamendu eta atsedenak behar bezala eginez. Oraindik asko daukagu ikasteko, baina gu geu ikasteko irrikatan gaude!». •\nHoni buruzko guztia: infraganti


Bidalketa - Ocean-Components.com\nFaxa:+00 852-3050 6774\nHelbidea:Room 2102, Connaught Commercial Building, 185 Wan Chai Rd, Wan Chai, Hong Kong\nOcean-Components.com-ek bidalketa mota desberdinak eskaintzen ditu: paketea Fedex, DHL, UPS, TNT, EMS edo nahiago duzun beste bide batez bidaltzeko paketea antolatzen lagunduko dizugu, zure zerbitzu logistikoa aukeratu dezakezu entrega zehatz batzuekin lankidetzan arituz gero. company.Wat bezeroaren bidalketa metodoa ere onartzen dugu.\nBidalketaren kostua paketearen tamaina, pisua, helmugaren araberakoa da. Epe luzerako negozio harremana dugu FedEx eta DHLekin. Ahalik eta onena egingo dugu berariazko prezioa eskaintzeko. Zure ontzien segurtasunagatik, aseguru bat erosiko dugu zati handiaren truke.\nDoako bidalketa globalak DHL / FedEx bidez $ 1000.00 USD baino handiagoak diren eskaeretan. USD1000,00 azpitik zenbateko osoa bidaltzen bada, DHL / FedEx-ek 60-110.00 USD-ko kostua gehituko du, pisua / Tamaina kontuan hartuta.\nGarraiolariak lineako kontua eskaintzen du zure bidalketa eta funtzio aurreratuagoak kudeatzeko.\nEsportazio politika eta arau guztiak atxikitzen ditugu. Zenbait produktu ITAR murriztuta egon daitezke eta esportazioen murrizketek bidalketa-denboraren atzerapena eragin dezakete.\nEntregatzeko denbora eta helmugak\nBidalketa antolatuko dugu 1-2 eguneko epean, produktu guztiak gure biltegira iristen direnetik.\na). Gure lanegunak astelehenetik ostiralera izaten dira, larunbata, igandea eta jaiegunak kenduta.\nb). Bidalketa-denbora Bidalketa-metodoaren eta entrega-helmugen araberakoa da.\nZergak, zergak eta gainerako tasak hartzailearen erantzukizuna dira, gure karguek pakete garraioaren kuota soilik estaltzen baitute. Kostuak egon daitezkeen estimatzeko, mesedez, egiaztatu herrialdeko aduana bulegoarekin.\nHona hemen gure biltegitik denbora taula entregatzeko zure helmugara zure erreferentzia.\nDHL 2-4 egun 3-4 egun 3-5 egun 3-6 egun 3-5 egun 4-6 egun\nFedEx IP 2-4 egun 3-4 egun 4-5 egun 3-6 egun 4-6 egun 4-6 egun\n* Bidalketa eta entrega denbora lanegunetan kalkulatzen dira astelehenetik ostiralera. Gabonak bezalako opor handien kasuan, eman entrega gehigarria. Aldi berezi horietan, izan daitezkeen atzerapenak gogoraraziko dizkizugu.\nHonako herrialde hauek bidaltzen ditugu, politika dela eta: Afganistanen, Afrika Erdiko Errepublikan, Cote d'ivoire Errepublika, Kongoko Errepublika Demokratikoa, Korea Herri Errepublika Demokratikoa, Eritreako Mankomunitatea, Libanoko Errepublika, Liberiako Errepublika, Somaliako Errepublika Demokratikoa, Sudango Errepublika.\nBidalketaren informazio gehiago nahi izanez gero, jar zaitez gurekin harremanetan info@Ocean-Components.com


Urruña eta Hiriburutik pasatuko da Lapurdiko AHTaren bide berria | AHT-ren Aurkako Asanblada\nFrantziak atzo jakinarazi zuen AHTaren bide berriaren eremuari buruzko ebazpena, Bordelen. Lapurdin atxiki zituen balizko bi ibilbideen artean mendebaldekoa atxikitzea hobetsi du, eta, horrela, AHTa Basusarritik pasatuko da, eta Arrangoitze, Uztaritze eta Senpere arteko oihana zeharkatu ondoren, Urruñara joanen da, Gipuzkoara heldu aitzin. Mendebaldeko xedea hobetsi dute, beraz, baztertuz Uztaritze eta Azkaine hegoaldetik pasatzen zena. Atzo ez zuten ibilbide zehatza finkatu, ikerketak egiteko mila metroko eremua baizik. Frantziako trenbideak kudeatzen dituen RFF konpainiak Urruñako xedea hobesten zuen hastapenetik.\nTeorian bederen, Uztaritze eta Azkaineko eremua baztertu du RFFk. «Herri onurari buruzko inkesta egin arte ez dago erraterik erabakiak behin betikoak direnik, baina engoitik erran dezakegu ibilbidea finkatzeko eremu bat aukeratu dugula, mendebaldekoa, eta bertze bat baztertu, ekialdekoa», azaldu du Etienne Picher RFFko hego-mendebaldeko bide berrien ikerketa arduradunak. Alain Rousset Akitaniako presidentea poztu egin da, ibilbidea osatzeko eremua finkatu baitute.\nHala ere, Dominique Schmitt Akitania eskualdeko prefetak ñabardura batzuk egin zituen. Schmitten arabera, atzoko bilkuran ez zuten finkatu ibilbidea; horretarako hobesten den eremua finkatu zuten, bertzerik gabe. Nabarmendu zuen Ipar Euskal Herritik egindako oharrak kontuan hartu behar direla, eta horrek aldaketak eragin ditzakeela.\nMaiatzean berriz bilduko da Norabide batzordea, eta horren ondoren helaraziko diote proposamena Frantziako Garraio ministroari. Urtea bukatu aitzin, RFFk 500 metro zabalerako ikerketa eremua finkatu beharko du, 2011n onura publikorako inkesta abiatu aitzin.\nAtzoko bilkuran bi erabaki hartu zituzten. AHTaren bide berriaren ikerketa eremua finkatzeaz gain, berretsi zuten lotura eginen zela Baionako geltokiarekin. Horretarako, Baionako geltokian hobekuntza eta handitze lanak egin beharko dira. Alta, oraindik ez dute zehaztu non eta nola eginen duten lotura hori. «Baiona hegoaldera eginen da lotura hori, izan dadin Baiona-Paue trenbidea baliatuz, edo Baiona-Donibane Garazikoa baliatuz. 2010ean ikerketa tekniko zehatzagoak egin arte ezin zaio galdera horri erantzun», erran du Picherrek.\nOdile de Corral Urruñako auzapezak xedea gaitzetsi eta adostasuna lortzeko bitartekari bat ezartzeko eskatu dio Frantziako Gobernuari. Jean Luis Laduche Azkaineko auzapeza Akitaniako prefetarekin bildu zen arratsalde hastapenean, eta azken horrek adierazi zion bitartekaritza eskaria sostengatuko zuela. Jean Jacques Lasserre kontseilari nagusiak erran zuen, gripearen kasuan bezala, frogatu ez den hipotesi batetik abiatu dela xedea. Beharrak gainditzen dituen egitasmoa dela erran du.\nHiriburuko auzapez eta kontseilari nagusi Alain Iriarten iritziz, atzoko ebazpenak ez du baliorik: «Frantziako Gobernuak eta RFFk adostasun bilkura batzuk iragarri dituzte, omen Ipar Euskal Herriko hautetsien iritziak kontuan hartzeko, baina horren gainetik pasatzen dira».\nUztaritze Bizirik taldeak nabarmendu du Uztaritzen kalte handiak egingo dituztela, Arruntza auzoa erdibituko duelako xedeak. Santa Barbara etxaldea bitan moztu eta 72 etxe suntsituko dituela azpimarratu du.


Babesa erakutsi diogu Herrien Burujabetza, Transnazionalen Boterea Desegin eta Inpunitatearekin Bukatzea jartzea aldarrikatzen duen kanpainari\n2018/12/17 :: 11:33\nHemen zaude: SOZIO-EKONOMIA Ekintza Soziala Babesa erakutsi diogu Herrien Burujabetza, Transnazionalen Boterea Desegin eta Inpunitatearekin Bukatzea jartzea aldarrikatzen duen kanpainari\n2018/06/01\tSozio-Ekonomia\t- Ekintza Soziala\nGaurkoan LABekin batzartu da Monica Vargas, Trans National Instituteko kidea eta Herrien Burujabetza, Transnazionalen Botere Desegituea eta Inpunitateari Bukaera jartzea aldarrikatzen duen kanpainaren arduraduna. Ekintza Sozialeko Idazkari Bea Martxueta eta Urtzi Ostolozaga idazkari ondokoak bilera egin dute Vargasekin LABen Bilboko egoitzan.\nLABek, orain hiru urtetik parte hartzen dugu kanpaina honetan, eta gure konpromisoa berresten dugun honetan, gure babes politikoa adierazi nahi diogu kanpaina honi eta bere helburuei. Gaurkoan, Vargasen bidez, kanpaina momentu honetan zertan den jakin ahal izan dugu, eta horren araberako erabakiak hartu gure parte hartzeari dagokionez.\nProzesu hau Euskal Herrira ekartzea da gure egiteko nagusiena mundu mailako prozesuan parte hartuz, izan ere kapitalismo heteropatriarkalaren gehiegikeriak nazioartean eta gurean salatu behar ditugu, horrez gain, gainontzeko eragile sozial eta sindikalekin batera elkarlanean, kontraboterea antolatu behar dugu. Tresna politikoa izateaz ari gara. Tresna horren egitekoa, beharrezko arau eta legeak sortzea da enpresa handiak Giza Eskubideei eta eskubide ekonomiko, sozial eta kulturalei guztiz loturik egon daitezen. Demokrazian sakondu beharra dugu modu erradikal batez, produkzioa eta lan eremua demokratizatu beharra dago, bizitza erdigunean jarriz, zerbitzu publikoen alde egin beharra dugu eta jendartearen oinarrizko beharrak bermatuarazi beharko dituzten administrazioak lortu behar ditugu. Elikadura eta energia burujabetzaren alde egin behar dugu, gure herrialdearen alde eta natur baliabide eta ingurumenaren alde.\nAzken baten, herrien burujabetzaren alde eta eskubide kolektiboen alde egin behar dugu, pertsonon zerbitzura egongo den ekonomiaren alde, gure apustua, ekosozialismo feminista da.\nAzkenik, gure parte hartzea iragarri nahi dugu aurrerantzean ere, bai transnazionalen gehiegikeriak epaitzen dituen Herrien Epaitegi Iraunkorrean (Bartzelonan ekainaren bukaeran) eta bai Nazio Batuen Erakundean udazkenean ere, non juridikoki loteslea den tresna osatzen ari garen transnazionalentzat eta beste enpresa batzuentzat giza eskubideekiko.


‘Metamorfosia’ liburuaren irakurketa jarraitua, 100. urteurrena ospatzeko | Hitzen uberan\n← Maite Gurrutxaga: “Nire lanaren soslai zabal bat egiten saiatu naiz”\nPako Aristi, arrotz eta eder →\nFranz Kafkak duela 100 urte idatzi zuen Metamorfosia. Urteurren seinalatuan, Bilbo Zaharra euskaltegikoek liburuaren balioa aldarrikatuko dute. Klasikoen IX Irakurketan, Anton Garikanok plazaratu berri duen itzulpena irakurriko dute. Ekainaren 9an egingo dute jendaurreko irakurketa, Arriaga antzokiaren aurrekaldean. 400 lagun espero dituzte.\nIkasturtearen amaieran eta Ikasleen Jaia ospakizunaren baitan antolatzen da irakurketa jarraitua. Aurtengoa, bederatzigarren edizioa izango da. Aurretik, Axular, Joan Mogel, Jon Mirande, Ramon Saizarbitoria, Arantxa Urretabizkaia, Bernardo Atxaga, Gabriel Aresti eta Joseba Sarrionandia idazleen lanak ekarri dituzte gogora. Aurten, eta lehen aldiz, nazioarteko idazle bat hartu dute gogoan: Franz Kafka.\n“Hamabi ordu, laurehun bat irakurle, berrogeita hamar eragile… Irakurle zein entzule, denok zaudete gonbidatuta literatura eta euskara uztartzen dituen festa honetara”, Bilbo Zaharra euskaltegikoek aditzera eman dutenez.\nKafkaren inguruko jardunaldiak\nBernardo Atxagaren hitzaldia: “Metamorfosiaren irakurketa”\nNoiz: Ekainak 6 astelehena, 19:00etan.\nJordi Llovet eta Naroa Zubillagaren hitzaldia\nNoiz: Ekainaren 7an asteartea, 19:00etan.\nJordi Llovet Bartzelonako unibertsitateko Teoría de la Literatura i Literatura Comparada-ko irakasle katedradun erretiratua da. Hark egindako lehen itzulpena Kafkaren Metamorfosia liburuarena izan zen, – katalanera, hain zuzen–, La transformació deitu zuena. Kafkaren obra guztien itzulpenaren zuzendari da.\n*Katalanez mintzatuko da. Aldi bereko itzulpena.\nEHUko Itzulpengintza eta Interpretazio ikasketak burutu ondoren, Naroa Zubillaga (Andoain, 1982) itzulpengintzara emana dago ofizioz eta afizioz. Kafkaren Bizian argitaratuak-en itzultzailea da.\nNoiz: Ekainaren 8an asteazkena, 19:00etan.\nEmankizunean ordu eta erdi inguruko jarduna txirikordatuko dute Pedro Alberdik eta Uxue Alberdi eta Andoni Egaña bertsolariek. Pello Ramirezen doinuek girotuko dute emankizuna.\nMetamorfosia liburuaren irakurketa jarraitua\nEkainaren 9an egingo da Metamorfosia-ren irakurketa jarraitua, Bilboko Arriaga antzokiaren aurrekaldean. Anton Garikano itzultzaileak aurten bertan Erein argitaletxean plazaratu duen egokitzapena irakurriko dute. Ondoko bideoan dituzue aurkezpen ekitaldian Kafkaz, Metamorfosia-z eta itzulpenaz esan zituenak.\n2008. urtean: Axular, Gero (1643)\n2009. urtean: Joan Mogel, Peru Abarca (1802)\n2010. urtean: Jon Mirande, Haur besoetakoa (1959)\n2011. urtean: Ramon Saizarbitoria, Hamaika pauso (1995)\n2012. urtean: Arantxa Urretabizkaia, Zergatik panpox (1979)\n2013. urtean: Bernardo Atxaga, Obabakoak (1988)\n2014. urtean: Gabriel Aresti, Harri eta herri (1964)\n2015. urtean: Joseba Sarrionandia, Narrazio guztiak (1990)\n2016. urtean: Franz Kafka, Metamorfosia (1916)


barren.eus - Kalegoen plazara bueltatuko dira aire libreko zine emanaldiak\nKalegoen plazara bueltatuko dira aire libreko zine emanaldiak\nArgitaratua: 2019-07-16 13:25\nLehen bi asteburuetako emanaldiak Maalan eman ostean, Kalegoen plazara bueltatuko dira aire libreko zine emanaldiak asteburuan. Zapatuan eta domekan izango dira.\nKalegoen plazan egiten diharduten lanak aurrera doaz eta pixkanaka ari dira plaza libratzen. Hala, Elgoibarko Udalak jakinarazi du asteburu honetako aire libreko zinea bere ohiko eszenatokira bueltatuko dela, Kalegoen plazara, alegia.\nUztailaren 20an, zapatua, “Ocean’s 8” filma emango dute eta domekan, hilak 21, “Thi mai: rumbo a Vietnam”. Bi emanaldiak 22:30ean hasiko dira.\nOcean's 8 Gary Ross estatubatuar zinema zuzendariaren lapurreta film komikoa da. Steven Soderbergh zuzendariak Ocean's Eleven-ekin hasitako trilogiaren spin-off bat da, baina oraingoan emakumeak dira protagonista. Izen handiko aktoreek antzeztuak: Sandra Bullock, Cate Blanchett, Rihanna, Mindy Kaling, Awkwafina, Helena Bonham Carter, Anne Hathaway eta Sarah Paulson. Informazio osoagoa: www.zinemauneak.eus\nAitana Sánchez-Gijón, Dani Rovira eta Carmen Machi dira Patricia Ferreirak zuzendutako Thi Mai film espainiarreko protagonistetako batzuek. Vietnam eta Iruña artean kokatzen den historia honen zenbait atal Nafar hiriburuan filmatu ziren. Honakoa da sinopsia: Carmen bere alaba Maria hil denaren albistea jasotzen duen emakume bat da. Egun batzuk geroago, alabaren etxean mariak Vietmaneko Thi Mai izeneko umetxo bat semetzat hartzeko ideia zuela ezagutuko du. Horrela, bere lagun minenekin batera, Elvira eta Rosa, Carmen Vietmanera joango da Thi txikiaren bila. (ikus aurrerapen-bideoa)\n∞Lotura duten albisteek:\nAsteburu honetarako aire libreko zine emanaldiak ere Maalan emango dituzte (2019-07-09)\nAsteburuko aire libreko zine emanaldiak Maalan egingo dituzte (2019-07-03)


Abereak mendian ibiltzea arautzen duen ordenantza aldatuko du Udalak - Leintz gatzaga - Goiena.eus\nAbereak mendian ibiltzea arautzen duen ordenantza aldatuko du Udalak\nMirari Altube 2008-04-25 13:47\nGatzagako abeltzainek Udalarekin adostuta proposatu dute orain dagoen ordenantza aldatzea. Eta apirilaren 10ean egindako osoko bilkuran onartu zituzten aldaketok. Ikusgai egongo da orain aldatutako ordenantza. Erreklamaziorik ez badago behin betiko onartu eta indarrean jarriko dute.\nAldundiak ezarritako baldintzak jasotzen ditu abereak mendian ibiltzea arautzen duen ordenantzak. Gatzagarrek proposatu dute orain beste baldintza bat sartzea: herrian erroldatuta egotea eta bertan bizitzea. Abereak mendira eroan gura dituzten abeltzainek aurrez eskatu behar dute baimena. Eta eskaerak egiteko data aldatzea onartu zuten osoko bilkuran. Orain arte urriaren 15a baino lehen bideratu behar ziren eskaerok hurrengo urtean mendira eroateko; hemendik aurrera azaroaren 30 arte izango dute epea.\nUrte sasoia eta abere kopurua, zehaztuta\nAldundiak jakinarazi du hemendik aurrera ahuntzek ez dutela mendian ibiltzeko debekurik izango, eta gainerako abereak legez ibiliko direla. Abereak mendian ibil daitezkeen urte sasoia ondo zehaztuta dago. Hona datak: behiak, maiatzaren 1etik azaroaren 30era; eta gainerako abereak –behorrak, ardiak, ahuntzak– maiatzaren 1etik hurrengo urteko otsailaren 29ra. Gainera, abeltzainek ezin dute edozein kopuru eroan mendira. Horretarako zenbat lursail dituzten jakinarazi behar dute, eta hektarea bakoitzeko behor bat, edo behi bi edo hamar ardi onartzen ditu Aldundiak.\nGatzagako mendi inguru bakoitzean zenbat abere ibil daitezkeen ere zehaztuta dauka Aldundiak: "Nik uste eskaera gehiago egongo direla onartzen duten kopurua baino, hortaz, batzuk atzera botako dituzte", azaldu digu Asier Elkorobarrutia Mendi zinegotziak. Ordenantzan egingo duten beste aldaketa bat da mendi inguru batean –Pagoeder eta Dominaga– abere gehiegi badago, eta bestean gutxi, batetik bestera eroan ahal izatea.\nAbeltzainen elkartea sortzen\nHerriko abeltzainek elkartea izango dute laster. Egon badago, baina estatutuak egin eta behar bezala sortzeko kontuetan dabil azken asteotan. Eta hemendik aurrera elkarteak bideratuko ditu abeltzainen kontu guztiak.


Astelehenean zabalduko da Lezoko ludotekan izena emateko epea : Oarsoaldeko Hitza\nZerbitzua 16:30etik 19:30era eskainiko da. Argazkia: Lezoko Udala.\nUrtero lez, aurten ere Lezoko ludotekak zerbitzua eskainiko du, ezohiko egoerari moldatuta, betiere. Izen emateak hilaren 19an (astelehena) zabalduko dira, interneteko matrikulazioa lehenetsiz aurten; interesdunek Lezoko Udalaren webgunean edota Kultura saileko bulegoan eman ahal izango dute izena, 08:30etik 13:30era. Aurtengo zerbitzua azaroaren 2an (astelehena) hasiko da, 2021eko ekainaren 25era arte.\nSegurtasuna bermatu ahal izateko, aurtengo zerbitzua 6-10 urte bitarteko haurrei eskainiko zaie, plaza kopurua aurreko urteetan baino mugatuagoa izanik (30 erabiltzaile, gehienez). Izen emateek kopuru hori gaindituz gero, inskribatutako haur guztien artean zozketa egingo litzateke ordutegien banaketa egokitzeko. Aurreikusitako ordutegia honakoa da: 16:30etik 19:30era.\nLudotekan izena eman ahal izateko, haurrek Lezon erroldatuta egon behar dute, edo bertako ikastetxeetan matrikulatuta egon. Ikasturteko kostua 50 eurokoa da, bi salbuespenekin: familia ugariko kideak eta prestazio ekonomikoen onuradunak.


Zein da zure ingeles maila?\nEgizu doako gure online proba eta neurtu zure maila.\nGure ikasleek metodologia eraginkorrenak eta hizkuntza irakaskuntzan irakasle espezialista hoberenak ziurtatuta daukate.\nMiribillan kokaturik gaude eta instalazio modernak ditugu gure ikasle-irasleen esku.\nGure irakaskuntza prozesuetan teknologia berriak barneratu ditugu, arbela digitalen bitartez, ikasketa prozesuak hobetzeko. K´mon pertsonetan oinarrituriko enpresa da eta horregatik gure ikasleen beharrizanak ezagutzen zaitzan gara, hauen ikaskuntza prozesuak kalitate handiz eta era eraginkortasunean antolatzeko.\nLege-oharra Cookieen politika


Kanaldudek artxiboko edukiak jasoko ditu saio berri batean, gaurtik - Bizigiro - Berria\nKanaldudek artxiboko edukiak jasoko ditu saio berri batean, gaurtik\nGaurtik aurrera, azken 25 urteetako gertakarietako irudiak eta garai bateko erreportajeak ikusi ahal izango dira Kanalduderen Herenegun saio berrian (21:00). Pantxika Maitiak azaldu duenez, Aldudarrak bideo elkarteak erabaki zuen apaletan zituen VHS eta Betacam kazeta zaharren parte bat Bordelera (Okzitania) digitalizatzera igortzea. «Inbertsio handia izan da kooperatibarentzat, dudarik ez, baina 1990eko hamarkadan grabatu ziren gertakariak ez galtzeko balioko du», esan du Kanaldudeko kazetariak. 120 ordu inguruko iraupena dute artxibatutako grabazioek. «Horien artean, kultur gertakari franko daude: kantu txapelketak, antzezlanak, baita gai askori buruzko erreportajeak ere. Uste dugu 20-25 urteren buruan eduki horiek hedatzeak interesa piztuko duela ».\nHerenegun saioa hilero emango dute —nahieran zerbitzuan ere ikusi ahal izango da—. Gaur, estreinako atalean, 1990. urteko irudi batzuk berreskuratuko dituzte; mendiko laborantzaren inguruan dokumental bat egin zuten orduan, Euskal Herriko Laborarien Batasunaren jaian erakusteko. Mikel Erramuzpe eta Joseph Errotabehere aritu ziren horretan, eta bien lekukotasuna jaso du artxibo taldeak. Garaiko mutxikoak ere izango dira.


Afizionatuen Muebles Polque Torneoa aurkeztu dute - Sakana - Guaixe.eus\nAfizionatuen Muebles Polque Torneoa aurkeztu dute\nGuaixe 2019-08-01 11:00\nPilotari afizionatu onenak bilduko dira bertan, 48 pilotari guztira, sakandarrak tartean\nAsteartean pilota afizionatuaren torneorik prestigiotsuena aurkeztu zuten, Muebles Polque Torneoa. Bertan 48 pilotari afizionatu lehiatuko dira, onenetakoak, sakandarrak tartean. Bihar, ostiralean hasiko da txapelketa, 11 jardunaldi izango ditu eta Lizarran, Oteiza de la Solanan, Agoitzen, Iruñean, Ceniceron, Pradejonen eta Amurrion jokatuko da. Finalak irailaren 28an jokatuko dira, Labriten, San Fermin Txikitoetan.\nJubenilen mailan ariko diren pilotarien artean Ganboa arbizuarra dago, Oskozekin bikoa osatuko duela. Baita ere Igoa etxarriarra, Apezetxearekin ariko dena.\nOskoz eta Ganboak igandean ekingo diote txapelketari, final zortzirenetan, Lizarran. Zubeldia eta I. Etxeberria izango dituzte aurkari. Aldiz, Igoak eta Apezetxeak Pradejonen jokatuko dute irailaren 4an, final laurdenetan, final zortzirenetan garaile suertatzen den Ariztegi-Cuairan edo Senar-A.Garmendiaren kontra.


Ordutegi aldaketa - ZientziaEus\n2001/10/26 Carton Virto, Eider - Elhuyar Zientzia\nUdako ordutegiaren historia luzea da. Ideia Benjamin Franklin zientzialari estatubatuarrak proposatu zuen lehen aldiz XVIII. mendean. Gauez kandela gutxiago kontsumitzeko, udan ordulariak ordubete aurreratzea proposatu zuen, baina ideia ez zen aintzat hartu.\nUdako ordutegia Lehen Mundu Gerran ezarri zen lehen aldiz. ‘Gerrako ordutegia’ deitu zioten, eta energia-eskasiak bultzatuta ezarri zuten. Neurria eraginkorra zela ikusita, zenbait herrialdek gerra ostean ere udako ordutegia aplikatzen jarraitu zuten. Bigarren Mundu Gerraren ondoren, neurria gehiago zabaldu zen.\nGaur egun ezagutzen dugun udako ordutegia 1973. urteko petrolio-krisiaren ondorio zuzena da. Urte hartan, Lurralde Petrolio-esportatzaileen Erakundeak (LPEE) petrolio-blokeoa ezarri zuen eta galera ekonomiko handiak eragin zituen. Krisiaren aurrean, herrialde industrializatuek energia aurrezteko sistema normalizatua ezartzea proposatu zuten eta udako ordutegiaren oinarriak finkatu ziren. Harrezkero, martxoan ordularia ordubete aurreratzen dugu eta urrian ordubete atzeratu. Horrela, udan, beranduago arte izaten da egun argiz eta energia asko aurrezten da. Dena dela, udako ordutegiaren gainean eztabaida handiak daude. Jende guztiak ez du uste hainbeste energia aurrezten denik, eta osasun-arazoak sortzen dituela ere esaten da.\n1980az geroztik Europako Batzordeak erabakitzen du Europako estatuetan ordutegi aldaketa noiz egin behar den, eta 1996az geroztik estatu guztietan egun berean egiten da aldaketa hori. Bestalde, 2001eko abendutik aurrera ordutegi-aldaketa arautuko duen 9. arteztaraua indarrean jarriko da. Bertan, ordutegi-aldaketak izaera mugagabea izango duela finkatzen da, eta aldaketa urtero martxoko azken igandean eta urriko azken igandean egingo dela. Hala ere, Europako Batzordeak bost urtez behin udako ordutegiaren egutegi ofiziala argitaratuko du. 2002an, adibidez, martxoaren 31n aurreratuko ditugu ordulariak eta urriaren 27an atzeratu.\nGMT ordua (Greenwich Mean Time) Erresuma Batuko Greenwich behategian neurtzen den ordua da, eta urte osoan zehar berdin mantentzen da. 1884ko azaroaren 1ean, GMT ordutegia erreferentziako ordutegi unibertsala izango zela adostu zen, eta munduko ordu banaketa egin zen. Mundua 24 zatitan banatu zen, 12 Greenwichetik ekialdera eta 12 mendebaldera. Ekialderantz orduak gehitu egiten dira (zati bakoitzeko ordu bat) eta mendebaldera, berriz, kendu. Gu, Greenwichetik ordubete ekialdera gaude. Beraz, neguan ordubeteko aurrerapena dugu GMT orduarekiko eta udan, berriz, bikoa.\nTximistorratz erradioaktiboak, baztertuta


Garbitasun eta higiene falta arazo larria zen eta da oraindik Hushe Ibarrean eta Baltistaneko herri eta bailaretan orohar. Etxe askotan, eskoletan bezala, iturriko ura falta zen eta kaleak zabortegia ziren. Garbitasun ezarekin lotutako gaixotasun ugari antzeman zitezkeen etxe eta komunitate guztietan. Eskoletatik hasi ginen garbitasunaren garrantzia erakusten eta 2016an egitasmo berezi bati ekin genion herrietako gizon-emakumeak gaiaren garrantziaz jabe zitezen.\nOsasun zerbitzuen gabezia Hushe Ibarreko arazorik handienetakoa bada ere, prebentzio eta informazio faltak eragindako gaisotasun arruntenak ere oso ohikoak dira. Horregatik Baltistan Fundazioak hainbat kanpaina eta ekimen antolatu ditu osasunerako hezkuntza ardatz hartuta. Adibidez, B hepatitisaren prebentzioa, komunitate-osasuna (higiene ohiturak sortzeari garrantzia berezia emanaz) edota sexu- eta birsorkuntza-gaisotasunen prebentzioarekikoak.\nMOEren arabera (Munduko Osasun Erakundea), Pakistan da munduko haur-hilkortasun tasa handiena duen herrialdea. Osasunerako sarbiderik ez eta haurdunaldiaren kontrolerako aukerarik eza dira arrazoietarikobatzuk; gehitu behar zaie sinismen erlijioso eta kulturalengatik etxean erditzeko ohitura.\nBaltistan Fundazioa 2016an hasi zen osasun egitasmo honekin eta 2016-2019 epealdian emaitza hauek lortu ditu:\n600 emakumetik gora hartu dute parte haurtzaro eta amatasun hezkuntzako saioetan eta 3 emakumek emagin formakuntza jaso dute. 2 ekografo eramangarri erosita eta artatzeguneetan egindako hobekuntzekin, arriskuak gutxienetara jasiteko oinarri tinkoak jarri dira emakumeei laguntza eta diagnostiko goiztiarra jasotzeko aukerak eskainiz.\n500 emakumek eta 350 gizakumek baino gehiagok hartu dute parte gaisotasunen prebentzioko formakuntza saioetan.\nGaur egun, 10 eskoletako neska-mutikoek ura eta komunak dituzte eskoletan eta 2015-16 ikasturtetik hona, eskola curriculumean jasota dituzten osasun sustapeneko jarduerak egiten dituzte.\n2 emakume eta 2 gizakumek Ibarreko lehen osasun komitea osatu dute.\nMachulu, Balegone eta Husheko osasun zentroak hobetu dira eta herri agintaritzarekin lankidetzan emakume haurdunak artatzeko egongelak egokitu dira.


Labore errazak zure hiri-baratzea hasteko | Kimubat\nLabore batzuekin errazagoa da emaitza onak lortzea. Hiri-baratzearekin hasteko asmoa baduzu, horiekin hastea aholkatzen dizugu.\nHasteko, baratxuriak landatu. Oso arazo gutxi dituzte izurriteekin, ez dira oso zorrotzak mantenugai eta urari dagokienez. Ziurrenik etxean bertan duzun baratxuri ale bat erabiliz landatzen dira (punta gorantz jarri!) eta oso ondo moldatzen da ia barazki guztiekin, lekadunak izan ezik.\nDena da abantaila!\nKolore gehiago nahi baduzu, tomateak oso ondo ematen dira hiriko edukiontzietan eta baita loreontzietan ere. Elikagai, ur eta eguzki gehiago eskatzen ditu, baina "baratze-esperientzia" osoagoa ere eskaintzen dizu: lore horiak ikusteko aukera, fruitua, nola gorritzen eta heltzen den ikusteko aukera, bigarren mailako zurtoinen inausketa txikiak...\nBaratzeko hasiberriaren lagun handiak dira ziazerbak ere. Ziklo laburrekoak direnez, laster ikusten dira emaitzak, eta hostoz hosto bildu daitezke, hazten jarraitzen duen bitartean. Baina udaberrian eta udazkenean bakarrik landa ezazu, ez baitu muturreko tenperaturarik jasaten.\nOntzi sakon bat baduzu, azenarioak aukera ona dira eta ia urte osoan landatu ditzakezu, hilabete hotzenetan izan ezik, eta modu mailakatuan.\nEta, azkenik, landare usaintsuak sukaldean beti erabil ditzakezunak eta, gainera, hain beharrezkoak diren intsektu polinizatzaileentzako erakargarri direnak.


Udal langileek bat egin dute biharko ELAk eta LABek udal eta foru aldundietan deitu dituzten lanuzteekin - Albisteak - Usurbil\nUdal langileek bat egin dute biharko ELAk eta LABek udal eta foru aldundietan deitu dituzten lanuzteekin\nBiharko 4 orduko lanuztea deitu dute ELAk eta LABek Araba, Bizkai eta Gipuzkoako udal eta foru aldundietan, lan-baldintzen alde, enpleguaren defentsan eta zerbitzu publikoak indartzeko eskatzeko. Astelehenean egin zuten batzarra udal langileek, bi sindikatu horiek deituta, eta lanuzteekin bat egitea erabaki zuten. Ondorioz, 11:00etatik 15:00etara premiazko tramiteak eta zerbitzuak egin ahal izango dira soilik.\nGipuzkoa, Araba eta Bizkaiko udal eta foru aldundietan lanuzteak deitu dituzte ELAk eta LABek biharko, lan-baldintzen eta enplegu publikoaren eta kalitatezko zerbitzu publikoen defentsan, eta, deialdi horrekin bat egitea erabaki dute Usurbilgo Udaleko langileek, atzo egindako batzarrean. Horrenbestez, bihar 11:00etatik 15:00etara bitarte, premiazko tramiteak eta zerbitzuak egin ahal izango dira soilik udaletxean.\nELAren eta LABen esanetan, udal- eta foru-administrazioan, langileen % 36a behin-behinekotasun egoeran dago, Udalhitz hitzarmenak, gehienez ere, % 6ra mugatzen badu ere behin-behinekotasuna. Udalhitz hitzarmena 2008. urtean sinatu zen azken aldiz, 2008-2010 urteetarako. Hala ere, 2018an bete gabe dagoela salatu dute sindikatuek, eta, gainera, euren esanetan, instituzioek ez dute berau betetzeko "borondaterik" erakusten. Foru aldundietan ere sinatutakoa ez dela betetzen ari diote sindikatuek, eta negoziazio kolektiboak blokeatuta jarraitzen duela. Horregatik, dei egin diete alderdi politikoei murrizketa-politikak alde batera uzteko eta zerbitzu publikoetan lanean ari diren langileen lan-baldintzak hemen erabakitzeko. Izan ere, euren esanetan, "ez dago akordioetarako borondaterik, eta kasurik onenean, Madrilek agintzen duenera mugatzen dira: "Praktikan, badirudi Madrilek gobernatzen dituela gure instituzioak".


Kzliburutegi@rekin: prestakuntzaren bigarren zikloa | Liburutegiak Topaleku\nKzliburutegi@rekin: prestakuntzaren bigarren zikloa\n12 abril 2010 at 4:05 PM Deja un comentario\nEtenaldi labur baten ondoren, eta aste santuko oporren ostean, lanari eta gure eguneroko eginkizunei aurre egingo diegu. Horien artean, udal liburuzainentzako prestakuntza digital aurreratuaren plana dugu.\nAste honetan prestakuntza plan honen bigarren zikloari dagozkion ikastaroei hasiera emango zaie, aurretik jarritako epe eta helburuak betez. Interesdunei bidali zaie ikastaroen eta ordutegien zerrenda bidali zaie dagoeneko.\nBestalde, lehenengo zikloko tutorialak kzguneko web-orrian mantenduko ditugu, ikastaroak egin dituzuenok berrikusteko aukera izan dezazuen eta egin ez dituzuenok, zuen kabuz egiteko aukera izan dezazuen. Ez ahaztu, gainera, zalantzak argitzeko guztiok osatzen dugun, ikasteko komunitate birtuala. Zentroen eta ordutegien gaineko informazioa jarraitzeko edota bigarren zikloko tutorialak berrikusteko, kzguneko “Kzliburutegi@rekin: udal liburuzainentzako prestakuntza” atalean sar zaitezkete.\nEntry filed under: 2.0, prestakuntza. Tags: prestakuntza.\nKzliburutegi@rekin: segundo ciclo de formación\tKulturklik: Euskadiko liburutegi publikoetara irekitako leihoa


2020-04-23 - Bidasoko Hitza : Bidasoko Hitza\nGeltoki kaleko zuhaitzak ordezkatzen hasi da udala\nEgungo hamahiru astigarrak haritzengatik aldatuko dituzte.\nLarunbateko azoka Uranzu pilotaleku handira eramango dute\nBigarren 0 kilometroko azoka berritasunekin dator. Gunea aldatzeaz gain, ordutegia ere luzatzea erabaki du udalak.\nLarunbatean itzuliko dira azoken postuak Irunera\nPositibotzat jo ditu Amuitz merkatarien elkarteak udalak abiatutako diru-laguntzak\nCOVID-19aren eraginez sortutako ondorio ekonomikoak konpondu ez arren, euren egoera arintzen lagunduko duela adierazi dute.\n70 urtetik gorako adinekoekin harremanetan jartzen ari dira Gizarte Zerbitzuak\nAdineko herritarren egoera zein den eta zein behar dituzten identifikatu nahi du udalak. 75 urtetik gorako herritar ororekin kontaktatu dute dagoeneko.\nGuztion Artean boluntario sarearekin bat egin du udalak«Laguntza behar duten hondarribiar guztiengana iritsi behar dugu»\nTxingudiko Pentsiodunak: «Erantzukizuna eskatzen dugu, errespetua eskatzen dugu»\nEskualdeko pentsiodunek larrialdi egoeraren gaieneko irakurketa egin dute. Konfinamendua kendu edo arinduz gero, adinaren araberako murrizketarik ez egotea exijitu dute. «Eskubide eta betebehar guztiak dituzten pertsona fisiko gisa tratatzea eskatzen dugu».\nMintzalaguneko kideek ez dute atsedenik hartu konfinamendu garaian\nEtxeratze aginduak ez duela oztopatzen euskaraz jardun ahal izatea gogorarazi dute eta bideokonferentziaz egiten dituztela saioak nabarmendu.\nDatu onak berresten hasi dira: positibo berririk ez Bidasoan\nDatu onak berresten hasi dira: positibo berririk ez Bidasoan azken orduetan. Bidasoko Ospitalean bederatzi lagun daude ingresatuta.


Hernani eremu gorrian sartu dela eta, neurri zorrotzagoak ezarri dira - Berriak - Hernani\nHauek dira Eusko Jaurlaritzaren neurriak. Laburrean, gomendio nagusiak:\n-Udalerritik ez mugitzea beharrezkoa ez bada\n-Gizarte eta familiarteko topaketak elkarbizitza talde egonkorrean soilik egitea eta beste guztiak atzeratzea edo bertan behera uztea\n-Maskara beti erabiltzea\nUdalak eskaintzen dituen zenbait zerbitzutan eragina dute neurri berri horiek. Hala, jarduera fisikoa eta kirolaren eremuan, bertan behera geldituko dira Udalak antolatzen dituen ikastaroak: kiroldegikoak eta Biterin eskaintzen direnak -dantza, yoga eta taichi. Halaber, eskola kirola ere ez da hasiko egoera honek dirauen bitartean.\nHaur parkeak eta parke publikoak 21:00ak arte egongo dira irekita.\nKaleko igogailuetan gehienez bi pertsonek joan ahalko dute.\nUdalak hernaniarrei dei egiten die arduraz jokatzeko. Eusko Jaurlaritzak emandako gomendioei eta Udaltzaingoak ematen dituen aholkuei jaramon egiteko.


Baserritarren Egunak borobilduko du Arantzako Udazkeneko Kulturaldia . Noticias de Navarra\nBaserritarren Egunak borobilduko du Arantzako Udazkeneko Kulturaldia\nEñaut Elorrieta eta Mikel Markezen ‘Baga, biga, higa’ emanaldia gaur\nAitor Arotzena - Sábado, 28 de Octubre de 2017 - Actualizado a las 06:10h\nBaserrietako produktuak plazaratuko dituzte asteazkenean.\narantza- Euskara Batzordeak antolatutako Kultur Egunak kultur egunak gaur agiatuko dira. 20.00etan Baga, biga, higa ikuskizuna eskainiko dute Eñaut Elorrieta eta Mikel Markez kantari eta musikariek eskolako gimnasioan.\nIgande arratsaldeko 5etan mus txapelketa eta partxisa izanen dute Ekaitza elkartean. Igande arratsaldeko 7etan, Inazio Tolosa eta Ramon Agirre aktore ezagunek Putinen Guardasola antzezlana eskainiko dute eskolako gimnasioan.\nKultur Egunak azaroaren 1ean borobilduko dituzte. Asteazken goizez, Baserritarren Eguna eginen da eta horretarako antolaketa lanetan ari dira Ekaitza Elkartean. Herriko plaza eta frontoian, herritarrek euren produktuak, nekazaritza tresnak, eskulanak edota aziendak ikusgai edota salgai paratuko dituzte. Bertze aldi batez, gazta eta ahari lehiaketak ere eginen dituzte.\nArratsaldean, berriz, 17.00etan, Ameli ipuin-kontalaria eskolako gimnasioan ariko da eta ondotik, Guraso Elkarteak berendua emanen die neska-mutikoei.\nBaserritarren Eguna Gazta lehiaketako partaideek gazta bakoitzagatik 15 euro hartuko dituzte. Sariei dagokienez, lehenbiziko saria 60 eurokoa izanen da, bigarrena 40koa eta hirugarrena 20 eurokoa. Aitziber Almandoz batzordekideari abisatu behar zaio lehiaketan parte hartzeko.\nAhari lehiaketan, lehen saria 50 euro eta bigarren saria 25 euro izanen da. Parte-hartu nahi izanez gero, Imanol Lukanbio batzordekideari jakinarazi behar zaio.\nAzienden erakusketara ardiak eta ahuntzak eraman nahi badira, guttienez zazpi buruko loteak izan beharko dute eta ekartzearen alde 40 euro emanen zaizkie artzainei. Gehienez ere, lote bat ordainduko zaio jabeari. Aberekien kasuan, gehienez hiru buruko loteak izan beharko dute eta baserritar bakoitzari buruko hamar euro ordainduko zaizkio. Behikietan, guttienez bi buruko loteak izanen dira eta baserritar bakoitzari buruko 15 euro ordainduko diete.


Minutu bat euskaraz Interneten • ZUZEU\nJosu Waliñok, sarean.eus atarian.\nInterneteko edukien eskalaren tamainak gainditzen gaitu. Milaka milioi erabiltzaile ditu sareak, eta argitaratu eta partekatzen den eduki eta informazioaren bolumena neurtzeko modu ulergarri baten faltan, minutuaren neurketa egiten da urtero.\nAlegia, Interneteko 60 segundotan zer gertatzen den neurtu eta modu grafikoan irudikatzen dute urtero alorreko bi adituk, eta datuak txundigarriak dira.\n2017. urtean, Interneteko minutu batean esaterako 3,5 milioi bilaketa egiten dira Googlen. 60 segundo eskas horien barruan, 70.000 ordu ikusten dira Netflixen mundu osoan, edo 4 milioi bideo Youtuben. Aurten, Interneteko minutu bakoitzean 40.000 musika ordu entzuten dira Spotify erabiliz, eta Facebooken 900.000 pertsona sartzen dira. Minutu bakarrean sarea zeharkatzen duen informazio andana txundigarria da: 156 milioi mezu elektroniko bidaltzen dira minutu bakarrean, 16 milioi testu-mezu, Twitterren 452.000 txio zabaltzen dira, eta 15.000 GIF barreiatzen ditugu sarean minutu horretan.\nZenbaki handiegiak dira bat batean entzun eta hauetaz jabetzeko. Pentsa minutu hori urte osora zabalduko bagenu, nolako zenbakiak aterako liratekeen. Izugarria. Badago zer aztertua datu hauetan: gure bizimodu, kontsumo eta komunikazio ohiturak nola aldatu diren adierazten digute. Baina horretan sartu gabe, gurera beste hausnarketa bat ekarri nahi nuke: Interneteko minutu horretan gertatzen den hori guztitik zenbat da euskaraz?\nZoritxarrez nahi baino gutxiago. Lehen jarritako adibideei helduz: Googlen orohar 3,5 milioi bilaketa egiten badira, horietatik euskaraz oso gutxi izango dira, Google bilatzaileak ez baitu euskara bilaketa-hizkuntzen artean bereizten. Netflixen ikusten diren 70.000 orduen artean, bat bera ez da euskaraz, streaming plataforma honek euskarazko edukirik ez baitu bere katalogo zabalean, baina Youtuben ikusitako 4 milioi bideo horien arteko batzuk behintzat izango dira euskaraz, euskaldunok Youtube erabiltzen baitugu nagusiki sarean bideoak partekatzeko garaian.\nInterneteko minutu horretan entzuten diren 40.000 musika orduetatik batzuk euskaraz izango direla ziur naiz, Spotifyk euskal musikaren katalogo zabala izateaz gain Badok.eus bezalako plataforma propioak ere baditugulako euskaldunok. Zer esanik ez komunikazioaz: Facebook eta Twitterren euskara bizi-bizi dago, baita posta elektroniko eta testu-mezuetan ere. Baina sarean partekatzen diren 15.000 GIF horietatik oso gutxi izango dira euskaraz, Euskalgif mugimendua oraindik motel baitabil. Baina inork interesik balu jakin Tumblr plataforman badagoela Euskalgifen kanal bat Joxe Rojas Teknopatak sortua, eta gauza ederrak aurki daitezkeela bertan.\nInterneteko minutu horretan euskararen presentziak ez du segundorik betetzen, gurea ehuneko batzuk baino ez direla esango nuke. Baina zorionez, euskarak baditu bere plataforma propioak Interneten, eta euskaldunok euskal edukiz hornitzen ditugu minutu eta orduak Interneten. Eduki horiek kontsumitu eta zabaltzea da erronka, denborarik galdu gabe.\neuskara, Internet, sarea


Badatoz jai eta ekitaldiak — dantzan.eus\nHemen zaude: Hasiera › Komunitatea › Aurtzaka dantza taldea › Badatoz jai eta ekitaldiak\nBadatoz jai eta ekitaldiak\nBadatoz gure herriko Jaiak eta hauekin batera, urteko ekintza-sorta on bat abiatzen zaigu:\n- MARIREN JAITSIERA: datorren ostiralean 20:00etan egingo dugu azken ensaioa Plaza azpian eta 22:00etan elkartuko gara Plazan bertan. Iaz parte hartze errekorra hautsi genuen 100 dantzaritik gora bilduz eta aurten gehiago izango garela kalkulatu dugu, egindako ensaioen arabera. (Berri gehiago, iazko Beasaingo Jaietan: Mariren jaitsiera hamaseigarrenez ).\n- AGINTARIEN SOKADANTZA: datorren igandean 4ean ospatuko du herriko Udalbatzak legegintzaldi honetako lehena, zinegotzi berrien estrainaldiarekin. (Berri gehiago, iazko Beasaingo Jaietan: agintarien dantza-soka hamargarrenez )\n- HELDUEN SOKADANTZA: urteroko moduan, hurrengo asteartean, maiatzak 6, 19:00etan.\n- TALOEN SALMENTA eta TXOZNA: Taloak Igandean, maiatzak 4, egongo dira Zubimusu plazan, arratsaldeko 17:00tatik 22:00etara. Txozna, jai guztietan zehar, Txoznen gunean.\nGainera, astelehena 5ean eta asteartea 6ean, herriko haurrek San Martinen Prozesioan dantzatuko dute Loinazko Ezpata-dantza, eta herriko plazan Haurren sokadantza (berri gehiago iazko Beasaingo Jaietan: Loinazko ezpata-dantza aspaldidanik); eta igandea 11n, Dantza-Topaketa Ostadar taldearen eskutik.\nEta Jaien ondoren ez dugu hartuko atsedenik:\n- SANJOANETAKO NESKATXEN ESKUDANTZA: aurten lehenengo aldiz, San Joan bezperako suan Ostadar eta Aurtzakako neskatxa gazteek Eskudantza berri hau aurkeztuko digute.\n- IGARTZAKO DANTZARIAK: irailaren 14an izango da aurtengo hitzordua, eta ekainerako egingo dugu deialdia prestaketak hasteko.\nBi azken ekitaldi hauen berri Jaiak pasatakoan emango dugu modu zabalago eta zehatzagoan. Bitartean, ondo-ondo pasa denok.


Ireki diseinu moduan\nDiseinu moduan irekitzen ditu inprimakiak, beraz, inprimakia edita daiteke.\nEzin dira aktibatu inprimakiko kontrolak edo datu-baseko erregistroak editatu diseinu moduan. Nolanahi ere, kontrolen kokagunea eta tamaina aldatu, beste propietate batzuk editatu eta kontrolak gehitu edo ezabatu daitezke diseinu moduan.\nIreki Inprimaki-nabigatzailea - hautatu inprimakia - ireki laster-menua - aukeratu Ireki diseinu moduan\nIreki Inprimaki-diseinuaren tresna-barra, egin klik\nDokumentua editatzen amaitu ondoren, egin klik saguaren eskuineko botoiarekin "Inprimakiak"en Inprimaki-nabigatzailean, eta desautatu Ireki diseinu moduan. Amaitutakoan gorde zure inprimakia.\nInprimaki-dokumentua idazketaren kontra babestuta badago, Ireki diseinu moduan komandoari ez ikusi egingo zaio.\nTitle is: Ireki diseinu moduan


Euskal Y-aren Gipuzkoako adarraren %57ko obrak martxan daude\nBergara-Bergara eta Antzuola-Ezkio Itsaso Ekialdea obrak egiten hasi dira Gipuzkoan.\nBergara-Bergara zatia 3,1 kilometro da luze, eta horietatik ia erdia bide-zubian burutuko dira. 95,1 milioi euroko aurrekontua du, eta burutzapenerako epea, berriz, 34 hilabetekoa da. Lan horren punturik azpimarragarriena, 900 metroko luzera eta 90 metrotik gorako altuera izango dituen Deba ibaiaren gaineko bide-zubia izango da.\nAntzuola-Ezkio Itsaso zatiari dagokionez, 6.940 metro ditu eta Antzuola, Urretxu, Zumarraga eta Ezkio/Itxaso udalerriak zeharkatzen ditu. Zati horren ezaugarri nagusietakoa azpiegitura asko dituela da, izan ere, zatiaren luzera osoaren %84 azpiegiturek betetzen baitute.\nUne honetan 13 dira burutzen ari diren Euskal Y-a Trenbide Sare Berriko zatiak: Bergara-Bergara, Bergara-Antzuola, Antzuola-Ezkio Itsaso Mendebaldea, Antzuola-Ezkio Itsaso Ekialdea, Ezkio-Beasain, Beasain Mendebaldea, Beasain Ekialdea, Ordizia-Itsasondo, Legorreta, Tolosa, Tolosa-Hernialde, Andoain-Urnieta eta Urnieta-Hernani.\nAurten beste bi zati lizitatzea aurreikusten da: Hernialde-Zizurkil eta Zizurkil-Andoain.\nInformazio gehiago:Eitb: Euskal Y-aren Gipuzkoako adarraren %57ko obrak martxan daude\n620 aldiz ikusita


Ezkontza | Txutxumutxuak\n‘Ezkontza’rekin etiketatutako sarrerak\tMiley Cyrusen ezkontzako xehetasun guztiak\n2012(e)ko Azaroak 2\nCategories: Pertsonaia ezagunak\tTags: chris hermsworth, Ezkontza, Miley Cyrus, txutxumutxuak\tJustin Timberlake eta Jessica Biel ezkondu egin dira\n2012(e)ko Urriak 24\nBikotea asteburu honetan ezkondu da, Italiako opor zentro batean. Bost urteko erlazioaren ostean, aurrerapauso bat ematea erabaki dute aktoreek, eta senar- emazte dira dagoeneko. Aktore bikoteak Borgo Ernazia Resort hotela aukeratu du ezkontzarako, eta lagunarteko zeremonia bat ospatzea erabaki zuten. Opor zentroa San Dominico golkoan dago, eta leku ezin hobea da ezkontzak ospatzeko, haien esanetan.\nBerriaren esklusiba People aldizkariarentzat izan da, eta bikoteak oso zoriontsu daudela iragarri du, ohar baten bitartez: ”Ezkonduta egotea zoragarria da, ospakizuna bikaina izan zen eta lagunekin eta familiarekin partekatzea, are hobea”. Categories: Pertsonaia ezagunak\tTags: Ezkontza, jessica biel, justin timberlake, txutxumutxuak\t‘Milurteko’ ezkontzari buruzko datu gehiago ditugu!\nAngelina Jolie eta Brad Pitt. Argazkia: Reuters, Lucas Jackson\nAri gara Angelina Jolieren eta Brad Pitten ezkontzari buruzko datu berriak ezagutzen, apurka-apurka. Badirudi Ingalaterra aukeratuko dutela egun berezi hori ospatzeko. Hala baieztatu du, behintzat, Daily Star egunkari britainiarrak. Beraz, litekeena da bikote famatua Windsorren ezkontzea. Erabakiak badu, gainera, bere arrazoia, izan ere, Carlos Galesko printzea eta Camila Parker Bowles ezkondu ziren erregistro zibil berean egin nahi dute ekitaldia. Familiarteko gutxi batzuek baino ez dute une hori zuzenean ikusiko. Ondoren, Frantziara bidaia egingo dute hegazkin pribatuan, han duten gaztelu zoragarrira, gainerako gonbidatu guztiekin elkartzeko. Ez da bat-batean hartutako erabakia izan. Antza denez, aholkulari espiritualarekin hitz egin dute ezkongaiek, eta, horrez gain, beste hainbat toki bisitatu dituzte, egokiena hautatzeko. Azkenean, Europako paisaiak gustatu zaizkie gehien. Categories: Bitxikeriak\tTags: Angelina Jolie, Brad Pitt, Ezkontza, txutxumutxuak\tMiley Cyrus eta Liam Hemsworth ezkondu egingo dira!\nCategories: Abeslari gazteak\tTags: abeslaria, bikoteak, Chris Hemsworth, Elsa Pataky, Ezkontza, liam hemsworth, Miley Cyrus, twitter\tIker Casillas eta Sara Carbonero ezkontzekotan\n2012(e)ko Martxoak 13\n2010an Hegoafrikako Mundu Txapelketan horien arteko harremana ezagun egin zenetik, komunikabideek etengabe hitz egin dute Iker Casillas eta Sara Carbonerori buruz. Joan den hilabetean kazetariak 28 urte bete zituen eta mutil-lagunak Cartier marka ezaguneko eraztun bat oparitu zion. Zurrumurru ugari egon ziren opariaren inguruan, eta ezkon-hitzeko eraztuna ote zen zabaldu zuten batzuek.\nOraingoan, bikotearen lagun batzuk izan dira informazio hori egiazkoa dela esan dutenak. Izan ere, Lecturas aldizkarian egindako adierazpen batzuetan, kazetaria eta atezaina uztailean ezkonduko direla ziurtatu dute.\nOraingoz, bikoteak ez du horren inguruan ezer esan, baina beti euren intimitatearekin oso diskretuak izan diren arren, egindako azken elkarrizketetan familia osatzeko gogoa dutela adierazi dute biek.\nCategories: Pertsonaia ezagunak\tTags: Ezkontza, famatuak\tMadonna, mutil-lagunarekin ezkontzekotan\n2012(e)ko Martxoak 5\nCategories: Pertsonaia ezagunak\tTags: Ezkontza, Madonna, txutxumutxuak\tAngelina Jolieren eta Brad Pitten ezkontza, arriskuan\n2012(e)ko Martxoak 1\nCategories: Bitxikeriak, Pertsonaia ezagunak\tTags: Angelina Jolie, Brad Pitt, Ezkontza\tBritney Spears San Valentin egunean ezkonduko da Hawaiin\nBritney Spears hirugarren aldiz ezkonduko da. mutil-lagunak lasaitasuna ekarri du kantariaren bizitzara, igarotako garai gorabeheratsuaren ostean. Artista ez-gai izendatu zutenez, haren aitaren esku utzi zuten bere erabaki-ahalmena apur bat lasaitu artean behintzat, eta orain, ezkontzeko, berriz eskuratuko du artistak bere bizitzaren lema.\nEzkontzeko eguna jada aukeratu du bikoteak. Eta ez nolanahikoa, gainera. Urteko egunik melengena: San Valentin eguna. Hori bai, otsailaren 14an hotzetik urrunduta ospatuko dute euren eguna, Hawaiiko Maui uhartea aukeratu baitute Britney Spearsek eta Jason Trawickek ezkon-leku.\nEz zaie askorik gelditzen beraz, egun handirako. Nola ikusiko ote dugu jantzita artista??\nGogora dezagun hirugarren ezkontza izango dela Britneyrentzat. 2004ko urtarrilean betiko adiskide batekin ezkondu zen, Jason Allen Alexander-ekin, Las Vegasen. Baina gehiegi mozkortu osteko erabakia izan omen zen hura eta, 55 orduren ostean, dibortziatu egin ziren.\n2004ko irailean, berriz, Kevin Federline dantzariarekin ezkondu zen. Bi urteko harremanaren eta bi semeren ostean, banandu egin ziren.\nCategories: Abeslari gazteak, Pertsonaia ezagunak\tTags: Britney Spears, Ezkontza, Hawaii, Jason Trawick, San Valentin\t2011, ezkontzen urtea?\n2011(e)ko Otsailak 8\nUrte hasi besterik ez da egin, eta jada badugu ezkontza batzuen berri. Horien artean ditugu Kate Moss, Lilly Allen, eta Lady Gaga.\nUrte berriari hasiera emateko, dirudienez ospetsuak diren bikoteak pauso bat gehiago ematea erabaki dute. Azken egunotan ezkontza posible batzuen inguruan asko hitz egin da. Batzuk baieztatu egin dira, eta beste batzuk zurrumurruak besterik ez dira. Baina, maitasunak gure bizitzan duen tokia ikusita, oso albiste onak dira hauek. Izan ere, ezkontzak beti izan ohi dira albiste pozgarriak.\nKate Moss modeloa eta Jamie Hince izango dira aipatuko ditugun lehenengoak. Bikote honen inguruko zurrumurruak aspaldidanik daude, baina oraingoan informazioa egiazkoa dela esan dezakegu. Modeloaren lagun batek The Sun egunkariari adierazitakoaren arabera, Hincek vintage estiloko eraztun bat oparitu zion modeloari berarekin ezkontzeko eskatu zionean. Beraz, iturri honen arabera, uztailaren 2an ezkonduko da bikotea.\nEzkonduko den bigarrena Lilly Allen abeslaria da. Urte eta erdi darama Sam Cooper dekoratzailearekin, eta bikoteak jakinarazi duenez, ekainaren 11n ezkonduko dira Ingalaterran. Cooperrek ezkontzeko eskaera Baliko luxuzko hotel batean egin zion. Hurbileko lagunak eta senideak soilik egongo dira ospakizunean. Beraz, ezkontza sinple eta intimoa izango da bikotearena. Azken aldian ez ditugu britainiarraren albiste onak entzun. Izan ere, hardun geratu eta umea galdu zuen, eta duela hilabete batzuk odoleko gaixotasun larri batekin ospitaleratu zuten. Bazen garaia kantaria zoriontsu izateko, eta albiste hau paregabea da!\nBeste albiste garrantzitsu bat izan da Lady Gagarena. Beti dago artistaren albisteren bat, eta oraingoan ziurtasun handiarekin esan dute abeslaria ezkondu egingo dela. Luc Carl da bere bikotekidea eta dirudienez, duela hilabete batzuk elkarrekin bizitzera joan ziren Bel Air-en alokatuta duten luxuzko etxera. Gauzak ondo doazela dirudi, eta ezkontzea erabaki du bikoteak zurrumurruek diotenez. Albistea oraindik ez da ofiziala, baina Grammy Sariak banatzen direnean (otsailaren 13an) albistearen berri eman dezake Lady Gagak.\nIkusten dugunez, beraz, ezkontza ugari izango ditu 2011 honetan. Urteko bigarren hilabetean gaude eta jada ezkontza batzuen berri eman dute pertsonaia ospetsuek. Erritmo hau jarraituz gero ezkontza asko ospatuko dira aurten, eta maitasuna nagusi den bitartean, oso pozik emango dugu horrelako albisteen berri…\nCategories: Bitxikeriak\tTags: Ezkontza, James Hince, kate moss, Lady Gaga, Lily Allen, Luc Carl, Sam Cooper\tRSS


admin – KutsaZalla\nadmin 2020 March 10, Tuesday 2020 March 10, Tuesday\nEstazioa muntatu dugu, baina oraindik testatzen ari gara. 3Dn inprimatu dugu base bat konponenteak jartzeko, baita faroltxo bat sentsoreak gordetzeko, eta espero dugu gutxi barru …\nadmin 2020 March 5, Thursday 2020 February 20, Thursday\nSentsore guztiak probatu ditugu, eta ia guztiak ondo funtzionatzen dute. NO2 sentsorea balio negatiboak ematen ditu, eta CO balio oso altuak ematen ditu. Ez gaude …\nadmin 2020 March 5, Thursday 2020 February 11, Tuesday\nCO/NO2- eta hauts-sentsoreak frogatu ditugu. Hauts-sentsorea ondo dabil, baina CO/NO2-koa 400 partikula milioi bakoitzeko neurtzen ditu. Iturri batzuen arabera, 50-100 partikula baino gehiago milioiko buruko …


Auzoko Aholku Kontseilua | BBK Kuna\nBizkaiko herritarren beharrizanen zerbitzura dagoen gunea\nDeustuko Unibertsitatearekin batera garatua, kontseilu honen helburua da Bilbo Zaharra, San Frantzisko eta Atxuri auzoak eta BBK Kuna lotzea, jarduera-proposamenak egiteko. Era berean, herritarren parte-hartzea bideratzea du helburu, BBK Kunatik planteatuko diren etorkizuneko erronkei egoki erantzuteko.\nHauek dira haren eginkizun espezifikoak: BBK Kunaren jarduna behatzea eta aztertzea, hobetzeko arloak proposatzeko; auzoko herritarrek eta elkarteek egindako proposamenak aztertzea, BBK Kunan garatuko diren proiektuetako bati buruz erabakitzeko; eta herritarren parte-hartzea txertatzea, BBK Kunako zuzendaritzari lehentasunak proposatzeko.\nAholku-kontseilua auzo horietako 21 herritarrek osatzen dute, hainbat profiletakoak dira, eta aurkeztu ziren 110 hautagaitzen artean zozketa baten bidez aukeratu dira.\nBBK Kuna eraikinaren kanpoaldeko urbanizazio prozesua\nAuzoko Aholkularitza Kontseiluak, Urbanbat eta Kunsthalekin batera, BBK Kuna eraikinaren kanpoaldeko urbanizazio prozesuari amaiera jarri diote. Oso hunkigarria izan den prozesua izan da, eta beste behin, auzoak berebiziko garrantzia izan du guzti horretan.


Muskizko Udala - Tokiko agenda 21 - Diagnostikoa\nTokiko agenda 21 - Diagnostikoa\nMuskizko udalak duela urteak ekin zion garapen iraunkorrera bultzatzeko bideari.\n2002ko uztailean Udaltalde 21 Enkarterri taldearen erakuntza hitzarmena sinatzen du Alonsotegi, Artzentales, Balmaseda, Gordexola, Gueñes, Lanestosa, Sopuerta, Trucios-Turtzioz eta Zierbenako udalerriekin batera Tokiko Agenda 21en ezarpen prozesuari hasiera emateko.\nHorrela, 2002ko azaroa eta 2003ko martxoaren bitartean, Udaltalde 21 Enkarterri proiektuaren esparruan, Muskizek bere lehen gizarte eta ingurumeneko diagnostikoa taxutzen du. Lehen Tokiko 21 Ekintza Plana, 58 ekintza, 11 ildo estrategikotan eta 29 programetan banatuta dituena, osoko bilkuran onartzen da 2004ko abenduaren 27an, 4 urteko exekuzio horizontearekin. 2005ean Muskiz Udalsarea 21era atxikitzen da, hots, Iraunkortasunaren aldeko udalerrien euskal Sarera.\nEkintza Planaren urteroko ebaluazioa egiteak bere Planeko ekintzen betetze maila ezagutzeko aukera ematen dio Muskizi. 2005-2010 urtealdian, bere garaian definitutako helburu estrategikoen lorpenari begira formulatutako ekintzetako batzuk gauzatu ditu, Ekintza Planaren %67ko ezarpena lortuz.\n2011ko urrian Muskizek duela urteak egin zuen apustua berritzen du eta erabaki honekin tokiko garapen iraunkorra den eredu baterantz eta Aalborg + 10 Konpromisoei ekarpena eginez aurrera jarraitzeko konpromisoa berresten du.\nEAEko Ingurumen Esparru 2002-2020 Programak, non garapen iraunkorreko euskal ingurumen estrategia jasotzen den, besteak beste, 10.000tik gorako udaletxeek ingurumen teknikari bat izan dezatela xedatzen du eta 2012 urterako 5.000 biztanletik gorakoek baita ere, bakarka nahiz era mankomunatuan. Muskizek, 7.610 biztanle dituelarik, helburu hau soberan betetzen du.\nTxosten honen edukiak "Muskizko gizarte eta ingurumen diagnostikoaren idazketan" eginiko lana islatu eta jasotzen du. Diagnostiko hau udalerriaren Ekintza Plan-Tokiko Agenda 21en berrikuspenaren lehen fasean (1. Fasea: Diagnostiko Sintetikoa) kokatzen da eta 2011ko azaroa-2012ko otsaila epealdian burutu da.\n"Muskizko gizarte eta ingurumen diagnostikoaren idazketa", Udalsareak 2011 urtean argitaratu zuen EAEko udalerrietako Tokiko Agenda 21eko Ekintza Planak Berrikusteko Gida Metodologikoan ezarritako gidalerroek diotenari hertsiki jarraikiz egin da. Diagnostikoak iraunkortasunaren 3 dimentsioak baitaratzen ditu (ingurumena, ekonomia eta gizartea).\nDiagnostiko hau Muskizko udaleko alkatetzak eta Ingurumen sailetik lideraturik eta Haizea Ikerketa S.L. aholkularitzaren elkarlanaz burutu da. Horrez gain, Udalsarea 21eko idazkaritza teknikoa kudeatzen duen Ihoberen bitartez, Eusko Jaurlaritzaren Ingurumen Departamentuaren laguntza jaso du. Lan hau posible izan da Muskizeko udaleko hala politikari nola teknikarien eta baita ere herritarren, elkarteen eta gizarte entitate zein eragileen, inplikazio eta partaidetza zuzenari esker.\nDiagnostiko laburtua (PDF 1,1MB)\nEranskina: Barruko eta herritarren partaidetza (gaztelaniaz) (PDF 1,01MB)


MAHAI INGURUA BAMen. ELKARTASUNA ESKOLANBAM\nHasiera · Berriak · MAHAI INGURUA BAMen. ELKARTASUNA ESKOLAN\nMAHAI INGURUA BAMen. ELKARTASUNA ESKOLAN\nSociedad y Escuela ikasgaiaren barruan egin da, Vicente Huici irakasleak gidatuta, bertako ikasleak eta erakunde desberdinetako erakundeen parte-hartzearekin.\nMahai ingurua izan da BAMen, azaroaren 23an, elkartasun proiektuetan parte-hartzeak ikasle eta irakasleen artean eragin dituen esperientzien gaineko gogoeta bultzatuz, LHko 1. mailako ikasleen aurrean. Parte hartzaileen artean honako hauek izan dira: Oscar Jiménez, Bidesariko zuzendaria; Eider Zuñiga Ausartzen erakundeko boluntarioen koordinatzailea; Ander Goiriena ADSISeko Oinesku programako partaidea; eta Katalin Lopetegi eta Maialen Ugarriza BAMeko euskararen erabilera bultzatzen duen taldeko kide moduan. Vicente Huici irakasleak moderatu zuen mahaia, Sociedad y Escuela ikasgaiko eduki eta hausnarketak gogoratu eta haiekin loturak eginez.\nMahai inguruak interes handia sortu zuen ikasleen artean, eta euren prestakuntzan oinarrizkoak diren gaiak atera ziren saioen artean. Orokorrean, elkartasun proiektuek, mahai-inguruan esan den bezala, testuinguru egokia eskain dezakete eskolan arlo desberdinetako ikasketak egiteko, arlo akademiko desberdinetan zein jarreretan eraginez. Era berean, ikasleengan motibazioa eta ikasi beharra sortzeko ardatz bihur daitezke, behin eta berriro azpimarratzen den disziplinartekotasuna bultzatuz.\nAzkenean, Peli Huici irakasleak irudi baten bidez azpimarratu zuen moduan, irakasle izateko prestatzen ari direnak “autobusak hartu” eta gizartera irtetea ezinbestekoa da, etorkizunean eskoletan izango dituzten errealitate desberdinak ezagutu eta euretara hurbiltzeko.


Dragoi Bolako pertsonaiak - Wikipedia, entziklopedia askea.\nHau Akira Toriyamak sortutako Dragoi Bola manga eta animeko pertsonaien zerrenda lau multzotan banatu daitezke. Hauek bai manga eta bai animean bakarrik azaltzen diren pertsonaiak biltzen ditu:\nDragoi Bolako estralurtarren zerrenda\nDragoi Bolako naturaz gaindiko izakien zerrenda\nSon Goku Bulma Oolong Yamcha Puar\nIratxo Dortoka Krilin Ten Shin Han Chaoz\nSatan Txiki Son Gohan Vegeta Trunks Son Goten\nPilaf Zapi Gorridun Armada Satan Bihotz Txiki\nFreezer Ziborrak Cell Boo Ahaltsua\nUme Super Zibor 17 Dragoi Ilunak\nPertsonaien izenen bitxikeriak[aldatu | aldatu iturburu kodea]\nIzen hauetako asko hitzak ingelesetik japonierara itzultzean ematen diren deformazioen ondorio dira. Hortik "l" fonemaren tokian "r" fonema izatea (izan ere, japonieran ez da "l"' existitzen).\nPertsonaien izenak eguneroko gauzen hitz jokoetatik sortuak dira askotan. Pertsonaia familiek gai nagusi bat konpartitzen dute, adibidez:\nGoku, Sun Wokun pertsonaiaren itzulpena izateaz gain, japonieraz "(Go) zeruko (Kü) erregimen altua". Hala, hitz jokoa eginez bere bigarren semeak (txikitan aitaren antza handia zuena), Goten du izena "zeruko erregimen apala" litzateke.\nVegeta Planetako biztanleek barazkien izenak dituzte. Gainera saiya ere hitz jokoa da yasai (saiya alderantziz) "barazki" baita japonieraz.\nFreezerren sagako pertsonaien izenek hotzarekin dute zerikusia. Ingelesezko freezer hitzak "hozkailu" esan nahi du.\nFreezerren Indar Berezietako kideek bertsio originalean esnekien izenak dituzte.\nBulmaren familiakoek eta Bulmak berak barruko arroparekin lotutako izenak dituzte.\nSatan Jaunak eta bere senideek deabruarekin zerikusia duten izenak dituzte.\nSatan Bihotz Txikiren umekiek instrumentuen izenak ditzute.\nNamek hitza japonierazko "namekuji" (barea) hitzetik dator eta bertako biztanleen izenek gasteropodoekin dute zerikusia.\nOolong, Yamcha eta Puar te motak dira.\nTen Shin Han eta Chaoz janari txinatarrak dira. "Tien Shin arroza" esan nahi du Ten Shin Hanek.\nGohan, Gokuren adopzio aitona eta lehen semea, "irakindako arroza" da.\nKrilin, japonierazko gaztaina (kuri) hitzetik dator, bere buruak fruitu lehor horren antza baitzuen. Bere alabak Maron du izena, marron frantsesez gaztaina da.\nBibidi aztiaren, bere seme Babidi eta Boo Ahaltsuaren] izenak Walt Disneyren Mari Errauskin pelikulako abestietako baten lelotik hartuak dira; "Sada Cadula Sal Chicomula Bibidi Babidi Boo". Hitz hauek magikoak dira, hortik lotu zituen Toriyamak aztiekin. Dabra "abra kadabra" hitz magikotik dator.\nChichi, Milk deitua zenbait bikoizketatan, ingelesezko "esne" hitza da.\nBeste bitxikirietako bat, Trunksek Masakazu Katsurak (Video Girl, I’’s eta DNA2ren sortzailea) marraztutako pertsoniekin duen antza da, baita DNA2ko Junta Momonarik Son Gokurekin duen antza ere. Bi manga egile hauek lagunak dira eta elkarri pertsonaiak egin zizkioten.


Elementu komunetan eraginik ez badute, etxe barneko lanak egin daitezke | Aldizkaria | EROSKI CONSUMER\nEtxebizitza erosi berria dut, auzo-komunitate bateko kide naiz estreinakoz eta ez ene eskubideak, ez komunitatearenak zein diren ez dakit oraingoz. Pisuaren barne-egituraketa hein batez aldatzekotan nabil, baina horretarako baimena eskatzeko bilera eginarazi didate auzoek. Bertan, funtsezko arrazoirik eman gabe, nire etxeko lanak egiteari ezetza eman diote. Hona gure kezka: etxebizitzaren barne antolamendua eraldatzea galaraz al diezadakete? Benetan, paretarik ezin bota dezaket? Gehien gustatzen zaidan sarrerako atea ere ezin aukera dezaket?\nJabego Horizontalaren Legeko 3. artikuluak xedatua duenez, etxebizitzako zein lokaleko jabeak du elementu partikularren gaineko jabari osoa eta elementu komunen gaineko jabari partziala. Lege horrek 7.1 artikuluan xedatua duenez, bere jabetzako elementu arkitektoniko, instalazio edo zerbitzuak aldatu ahal izango ditu eraikina itsusten ez duenean edo haren segurantzia, egitura orokorra, itxuraketa edo kanpo-egoera arriskutan jartzen ez duenean, beste jabekideen eskubiderik urratzen ez badu; lan horien berri, aldez aurretik, komunitatearen ordezkariari gaztigatu beharko dio. Horrek esan nahi du etxebizitza barneko egituraketa aldatu ahal izango badu ere, komunitateko lehendakariari lanen berri jakinarazi behar diola -ez, ordea, baimena eskatu behar diola-.\nEspainiako Epaitegi Gorenak 1996ko otsailaren 24an emaniko epaiak dioenez, jabekide guztiek egin ditzaketen lanak dira elementu arkitektonikoen aldaketa eragiten dutenak, pisu barnean egiten baldin badira (paretak altxatu edo aldatzea, ateak ezarri edo kentzea) eta instalazioei eta zerbitzuei dagozkienak, elementu komunak kaltetzen ez badituzte (elektrizitatea, iturgintza, etab). Pareta edo hormei dagokiela, elementu komunak dira etxeko edo etxarteko hormak edo etxebizitzak bereizten dituzten paretak; elementu partikularrak, aldiz, etxebizitza barneko, elementu zatitzaileak edo apaingarriak. Aurrenekoak ezin alda daitezke, bigarrenak bai.\nBeste aldetik, atea dela eta, eskaileraren egituraketa eta estiloa errespetatu beharrekoak dira, ezin urra daitezke. Hona gure iradokizuna, horrelako kasuetan: obraren ardura daraman profesionalari, jabekideen komunitatearen aurrean, eraikinaren segurtasunean, kanpo egituraketan nahiz gainerako etxebizitzetan gure etxeko lanek inolako eraginik izango ez dutela egiazta dezan eskatzea. Edonola ere, jabekideen komunitateei dagozkien kontuak beti ez datoz bat dotrina orokorrarekin: alderantziz, kasuan kasuko xehekapenen arabera, ñabarduraz josirik izaten dira denak.


Cambridge English: First edo First Certificate in English (FCE) izenez ezagutzen dena, tarteko goi mailako titulu bat da (B2). Frogatzen du eguneroko ingelesa, idatzia eta ahozkoa, lan edo hezkuntza helburuetarako erabil daitekeela.\nUnibertsitateko titulu askok eskatzen du maila hori gainditu izana ziurtatzen duen agiria, eta erakunde ofizialek aitortutako ziurtagiria da.\nFirst for Schools ere tarteko goi mailako ziurtagiria da (B2), baina gazteei begirakoa, gaiak gazteentzako eguneroko egoeretako gaietan oinarritutakoak baitira gaiak.\nBi azterketek 4 atal dituzte: Reading & Use of English, Writing, Listening and Speaking.\n2021eko maiatzak 15, larunbata 2021eko maiatzaren 7tik 16ra 2021eko martxoaren 29ra arte\n2021eko ekainak 5, larunbata 2021eko maiatzaren 28tik ekainaren 6ra 2021eko apirilaren 28ra arte\n2021eko ekainak 22, asteartea 2021eko ekainaren 14tik 23ra 2021eko maiatzaren 18ra arte\n2021eko uztailak 29, osteguna 2021eko uztailaren 21etik 30era 2021eko ekainaren 16ra arte\n2021eko ekainak 25, ostirala 2021eko ekainaren 17tik 26ra 2021ko maiatzaren 18ra arte\n2021eko uztailak 29, osteguna 2021eko uztailaren 20tik 29ra 2021ko ekanaren16ra arte\nFIRST ETA FIRST FOR SCHOOLS (B2) AZTERKETA: €185


Toribio Etxebarriaren 'Viaje por el país de los recuerdos' liburua laster kalean - bizkaie.biz\nToribio Etxebarriaren 'Viaje por el país de los recuerdos' liburua laster kalean\nBizkaie! 2018-10-09 10:57 Kulturea\nMexikon argitaratu eben lehenengo aldiz, 1968an.\nEibarko Plaza Barria, 1916an, Toribio Etxebarriak ezagutu eban legez. Argazkilaria: Indalezio Ojanguren (Udal Artxiboa). | Ikusi handiago | Argazki originala\nEgo Ibarra batzordea liburuaren azken ikutuak emoten dabil, idazleak egin zituan bersino biak aintzat hartuta (1949, 1956) eta 1968ko lehen edizino ha kontuan izanda. Eibarko Udalak 1990an eta 2005ean kaleratu zituan Mexikoko edizinoaren berrinpresinoak; oraingo hau, ostera, edizio kritikotzat jo geinke, Etxebarriaren jatorrizko eskuizkribuetatik abiatutakoa dalako.\nLan horretan dabil Iñigo Artamendi Ortiz de Zárate eibartarra: estilo-zuzenketea amaitzen, arlo kritikoa osotzen, testuinguruko oharrak eta ohar topononomastikoak lantzen, aurkibide toponomastikoa egiten eta testua kaleratzeko moduan ixten.\nLuis Castells katedratikoak, Eibarko humanista baten bidaia sentimentala izenburuko hitzaurre luzean ondokoa dino: Autormen bategaz hasiko naz: hirugarren aldia da Viaje por el País de los Recuerdos irakurri dodana eta aldi bakotxean gauza barriak ikasi ditut; lehenengo igarotako kontuei edo arretarik jarri bako alderdiei erreparau deutset […]\nLiburua, izenburuak ondo adierazoten dauen legez, gomutak ardatz hartutako bidaia bat da; bere ibilbidearen bidaia sentimental bat, ume-sasoitik hasi eta gerra zibilera arte. Toribiok berak garai haretako gutunetan adierazo dauenez, liburua sendabide bat izan zan jaioterritik urrun bizi izateagaitik sentiduten eban herrimina leuntzen saiatzeko; horrek ez deutso sinisgarritasunik kentzen hemen kontatutakoari nahiz eta, ezinbestez, irristaldiren bat edo beste egin, aurreko edizino batean beste eibartar entzutetsu batek, Juan San Martinek, adierazo eban legez.\n2018 honetan, denpora gitxi barru ikusiko dau argia sekula itzali ez dan liburuak.


Zer egin dezakete finantzek klima aldaketa gelditzeko? - FINANTZAZ HARATAGO\n10 Eka, 2021 - 12:06\nKlima aldaketak planeta osoan du eragina, baina… Denok eragin berak jasaten ote ditugu? Berehalako ondoriorik okerrenak, beti bezala, herrialde txiroenek jasaten dituzte.\nZer egin dezakete finantzek klima aldaketa gelditzeko? Banketxe tradizionaletan ez dakigu zertan inbertitzen dituzten gure aurrezkiak, baina ez dirudi ingurumena laguntzeko proiektuetan inbertitzen dutenik… Banketxe etikoek, ordea, ingurumena errespetatzen duten proiektuak lehenesten dituzte.\nVandana Shivak dioen bezalaxe, “ez da inbertsioa planeta suntsitzen badu”.\nAurreko bidalketaAurrekoa Sozialki arduratsuak diren inbertsioak ere errentagarriak izan daitezke\nHurrengo bidalketaHurrengoa Mikrokredituak ‘makroeragin’ soziala lortzeko